### NN 30/2026 (25.3.2026.), Odluka o procjeni primjerenosti predsjednika uprave, člana uprave, predsjednika nadzornog odbora, člana nadzornog odbora i nositelja ključne funkcije u kreditnoj instituciji

HRVATSKA NARODNA BANKA

363

Na temelju članka 44. stavka 9., članka 48. stavka 18., članka 52. stavka 8. Zakona o kreditnim institucijama (»Narodne novine«, br. 22/2026.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., i 54/2013. i 47/2020.), guverner Hrvatske narodne banke donosi

ODLUKU

O PROCJENI PRIMJERENOSTI PREDSJEDNIKA UPRAVE, ČLANA UPRAVE, PREDSJEDNIKA NADZORNOG ODBORA, ČLANA NADZORNOG ODBORA I NOSITELJA KLJUČNE FUNKCIJE U KREDITNOJ INSTITUCIJI

I. OPĆE ODREDBE

Predmet Odluke i usklađenost s pravnim aktima
 Europske unije

Članak 1.

(1) Ovom Odlukom uređuju se:

1. uvjeti za članstvo u upravi i nadzornom odboru kreditne institucije

2. uvjeti za određivanje neovisnosti člana nadzornog odbora

3. način postupanja prilikom odlučivanja o izdavanju prethodne suglasnosti i naknadnih procjena uvjeta za članstvo u upravi i nadzornom odboru

4. informacije i dokumentacija koje se prilažu zahtjevu za izdavanje prethodne suglasnosti za imenovanje predsjednika odnosno člana uprave i predsjednika odnosno člana nadzornog odbora kreditne institucije

5. uvjeti koji se ocjenjuju pri procjeni primjerenosti nositelja ključnih funkcija

6. postupak procjene primjerenosti predsjednika i člana uprave te predsjednika i člana nadzornog odbora od strane kreditne institucije, sadržaj politika za izbor i procjenu primjerenosti te dinamika procjene ispunjenja uvjeta za članstvo u upravi i nadzornom odboru kreditne institucije

7. postupak procjene primjerenosti nositelja ključne funkcija od strane kreditne institucije, sadržaj politike za izbor i procjenu primjerenosti i dinamika procjene ispunjenja uvjeta nositelja ključne funkcije

8. informacije i dokumentacija koje se prilažu procjeni primjerenosti i dostavljaju Hrvatskoj narodnoj banci za voditelje internih kontrolnih funkcija i glavnog financijskog direktora u subjektima iz članka 53. stavka 1. Zakona o kreditnim institucijama (»Narodne novine« br. 22/2026.; u daljnjem tekstu: Zakon o kreditnim institucijama)

9. zahtjevi u vezi s promicanjem raznolikosti uprave i nadzornog odbora i

10. zahtjevi u vezi s provođenjem uvodne i kontinuirane edukacije predsjednika odnosno člana uprave i predsjednika odnosno člana nadzornog odbora.

(2) Ovom se Odlukom u hrvatsko zakonodavstvo preuzima Direktiva (EU) 2024/1619 Europskog parlamenta i Vijeća od 31. svibnja 2024. o izmjeni Direktive 2013/36/EU u pogledu nadzornih ovlasti, sankcija, podružnica iz trećih zemalja i okolišnih, socijalnih i upravljačkih rizika (Tekst značajan za EGP) (SL L 2024/1619, 19. 6. 2024.).

Članak 2.

Odredbe ove Odluke usklađene su sa sljedećim Smjernicama Europskoga nadzornog tijela za bankarstvo:

1. Smjernicama za procjenu primjerenosti članova upravljačkog tijela i nositelja ključnih funkcija (EBA/GL/2021/06)

2. Zajedničkim smjernicama o sustavu koji su uspostavila europska nadzorna tijela za razmjenu informacija relevantnih za procjenu primjerenosti imatelja kvalificiranog udjela, članova upravljačkog tijela i nositelja ključnih funkcija u financijskim institucijama te sudionika na financijskim tržištima koju provode nadležna tijela (JC/GL 2024 88).

Obveznici primjene

Članak 3.

(1) Odredbe ove Odluke primjenjuju se na kreditne institucije sa sjedištem u Republici Hrvatskoj koje su u skladu sa zakonom kojim se uređuju kreditne institucije dobile odobrenje za rad.

(2) Odredbe ove Odluke na odgovarajući se način primjenjuju i na:

1. imenovanje osoba koje će biti odgovorne za vođenje poslova, osoba koje će izvršavati ovlasti nadzornog obora iz glave VI. Zakona o kreditnim institucijama te na voditelje internih kontrolnih funkcija u podružnici kreditne institucije iz treće zemlje koja je u skladu sa zakonom kojim se uređuju kreditne institucije od Hrvatske narodne banke dobila odobrenje za osnivanje podružnice

2. imenovanje članova uprave, nadzornog odbora i nositelje ključnih funkcija financijskoga holdinga ili mješovitoga financijskoga holdinga koji su dobili odobrenje u skladu sa zakonom kojim se uređuju kreditne institucije, odnosno imenovanog subjekta kada je financijskom holdingu ili mješovitom financijskom holdingu odobreno izuzeće.

(3) Kada izvršava zadaće iz članka 4. stavaka 1. i 2. Uredbe Vijeća (EU) br. 1024/2013. od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (SL L 287/63, 29. 10. 2013.); u daljnjem tekstu: Uredba (EU) br. 1024/2013, a u skladu s člankom 6. Uredbe (EU) br. 1024/2013, Europska središnja banka ima ovlasti Hrvatske narodne banke iz Zakona o kreditnim institucijama i Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i o izmjeni Uredbe (EU) br. 648/2012 (Tekst značajan za EGP) (SL L 176, 27. 6. 2013.) kako je posljednji put izmijenjena Uredbom (EU) 2025/1215 Europskog parlamenta i Vijeća od 17. lipnja 2025. o izmjeni uredbe (EU) br. 575/2013 u pogledu zahtjeva za transakcije financiranja vrijednosnih papira u okviru omjera neto stabilnih izvora financiranja (Tekst značajan za EGP) (SL L 1215, 25. 6. 2025.) (u daljnjem tekstu: Uredba (EU) br. 575/2013).

Definicije

Članak 4.

(1) Pojedini pojmovi koji se upotrebljavaju u ovoj Odluci imaju sljedeće značenje:

1. Informacijski sustav europskih nadzornih tijela jest digitalna platforma koju su zajednički uspostavili Europsko nadzorno tijelo za bankarstvo (u daljnjem tekstu: EBA), Europsko nadzorno tijelo za osiguranje i strukovno mirovinsko osiguranje (u daljnjem tekstu: EIOPA) i Europsko nadzorno tijelo za vrijednosne papire i tržište kapitala (u daljnjem tekstu: ESMA) u skladu s člankom 31.a Uredbe (EU) br. 1093/2010 Europskog parlamenta i Vijeća od 24. studenoga 2010. o osnivanju EBA kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ kako je posljednji put izmijenjena Uredbom (EU) 2025/2088 Europskog parlamenta i Vijeća od 8. listopada 2025. o izmjeni uredaba (EU) br. 1092/2010, (EU) br. 1093/2010, (EU) br. 1094/2010, (EU) br. 1095/2010, (EU) br. 806/2014, (EU) 2021/523 i (EU) 2024/1620 u pogledu određenih zahtjeva o izvješćivanju u područjima financijskih usluga i potpore ulaganjima (SL L 2088, 21. 10. 2025.), Uredbe (EU) br. 1094/2010 Europskog parlamenta i Vijeća od 24. studenoga 2010. o osnivanju EIOPA, o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (SL L 331/48, 15. 12. 2010.), kako je posljednji put izmijenjena Uredbom (EU) 2025/2088 Europskog parlamenta i Vijeća od 8. listopada 2025. o izmjeni uredaba (EU) br. 1092/2010, (EU) br. 1093/2010, (EU) br. 1094/2010, (EU) br. 1095/2010, (EU) br. 806/2014, (EU) 2021/523 i (EU) 2024/1620 u pogledu određenih zahtjeva o izvješćivanju u područjima financijskih usluga i potpore ulaganjima (SL L 2088, 21. 10. 2025.) i Uredbe (EU) br. 1095/2010 Europskog parlamenta i Vijeća od 24. studenoga 2010. o osnivanju ESMA, izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331/84, 15. 12. 2010.) kako je posljednji puta izmijenjena Uredbom (EU) 2025/2088 Europskog parlamenta i Vijeća od 8. listopada 2025. o izmjeni uredaba (EU) br. 1092/2010, (EU) br. 1093/2010, (EU) br. 1094/2010, (EU) br. 1095/2010, (EU) br. 806/2014, (EU) 2021/523 i (EU) 2024/1620 u pogledu određenih zahtjeva o izvješćivanju u područjima financijskih usluga i potpore ulaganjima (SL L 2088, 21. 10. 2025.).

2. Izvršna funkcija jest funkcija izvršnog direktora u trgovačkim društvima koja imaju osnovan upravni odbor odnosno funkcija predsjednika ili člana uprave u trgovačkim društvima koja imaju upravu i nadzorni odbor.

3. Kandidat jest osoba za koju su kreditna institucija ili osnivači podnijeli zahtjev za izdavanje prethodne suglasnosti za imenovanje na funkciju predsjednika odnosno člana uprave ili predsjednika odnosno člana nadzornog odbora, uključujući i osobu koja trenutno obnaša funkciju predsjednika uprave, člana uprave odnosno predsjednika ili člana nadzornog odbora kao i osobu koju kreditna institucija ponovo imenuje na navedenu funkciju.

4. Neizvršna funkcija jest funkcija člana upravnog odbora koji nije izvršni direktor u trgovačkim društvima koja imaju osnovan upravni odbor odnosno funkcija predsjednika ili člana nadzornog odbora u trgovačkim društvima koja imaju upravu i nadzorni odbor.

5. Neovisnost mišljenja jest skup osobina predsjednika uprave, člana uprave odnosno predsjednika ili člana nadzornog odbora kreditne institucije koje su potrebne radi donošenja razboritih, objektivnih i neovisnih odluka i mišljenja pri obavljanju dužnosti i poslova, a posebno se iskazuje pri raspravama i odlučivanju uprave odnosno nadzornog odbora.

6. Postupci jesu istražne radnje, kazneni progoni i kazneni postupci i postupci koji su prethodili izricanju pravomoćne presude, pravomoćne prisilne mjere, upravne sankcije ili prekršajne sankcije.

7. Povezane osobe s osobom za koju se provodi procjena jesu:

1) članovi uže obitelji osobe

2) pravna osoba u kojoj osoba ili član njezine uže obitelji ima kvalificirani udio u toj pravnoj osobi i

3) pravna osoba u kojoj je osoba ili član njezine uže obitelji član višeg rukovodstva ili je član uprave, nadzornog odbora, upravnog odbora ili izvršni direktor.

8. Sukob interesa kojim kreditna institucija ne može upravljati na način koji osigurava neovisnost mišljenja kandidata u smislu članka 44. stavka 1. točke 3. i članka 48. stavka 1. točke 3. Zakona o kreditnim institucijama jesu situacije opisane u članku 10. stavku 4. ove Odluke.

9. Značajan dioničar jest dioničar koji ima više od 10 % udjela u temeljnom kapitalu odnosno glasačkim pravima u trgovačkom društvu ili ima značajan utjecaj na upravljanje u tom društvu.

10. Značajna kreditna institucija jest svaka kreditna institucija koja je određena kao globalna sistemski važna institucija (GSV institucija) ili ostala sistemski važna institucija (OSV institucija), te svaka kreditna institucija čiji je četverogodišnji prosjek imovine iskazane u revidiranim financijskim izvještajima koji se odnose na posljednji dan prethodne četiri poslovne godine na pojedinačnoj osnovi veći od jedne milijarde eura.

11. Značajan poslovni udio jest poslovni udio koji osigurava više od 10 % udjela u temeljnom kapitalu odnosno udio u glasačkim pravima u društvu.

12. Značajan poslovni odnos jest poslovni odnos koji zadovoljava bilo koji od sljedećih uvjeta:

1) ako su ukupne obveze predsjednika ili člana uprave odnosno predsjednika ili člana nadzornog odbora i s njima povezanih osoba prema kreditnoj instituciji, njezinu matičnom društvu ili društvu kćeri, njezinim klijentima i drugim kreditnim institucijama sa sjedištem u Republici Hrvatskoj ili podružnicama kreditnih institucija iz drugih država članica ili trećih zemalja veće od ukupnih tražbina i ulaganja predsjednika ili člana uprave odnosno predsjednika ili člana nadzornog odbora i s njima povezanih osoba u tu kreditnu instituciju za iznos koji je veći od 2 % temeljnoga kapitala kreditne institucije, a nije manji od 400.000 eura

2) kreditna institucija ili s njom povezana osoba ima ulaganje u instrumente temeljnoga kapitala koje je veće od 25 % temeljnoga kapitala društva koje kontrolira predsjednik ili član uprave odnosno predsjednik ili član nadzornog odbora ili

3) ako društvo povezano s predsjednikom ili članom uprave odnosno predsjednikom ili članom nadzornog odbora kreditne institucije ostvaruje većinu prihoda od pružanja usluga toj kreditnoj instituciji.

(2) Pojmovi koji nisu drugačije definirani za potrebe ove Odluke imaju značenje kako je uređeno Zakonom o kreditnim institucijama ili Uredbom (EU) br. 575/2103.

II. UVJETI ZA ČLANSTVO U UPRAVI I NADZORNOM ODBORU KREDITNE INSTITUCIJE

Primjerenost

Članak 5.

(1) Primjerena osoba za obavljanje funkcije predsjednika odnosno člana uprave je osoba koja ispunjava uvjete propisane člankom 44. Zakona o kreditnim institucijama.

(2) Primjerena osoba za obavljanje funkcije predsjednika odnosno člana nadzornog odbora kreditne institucije je osoba koja ispunjava uvjete propisane člankom 48. Zakona o kreditnim institucijama.

(3) Ako postoje opravdani razlozi za sumnju da se pranje novca ili financiranje terorizma obavlja ili je obavljeno ili je bilo takvih pokušaja odnosno ako za to postoji povećani rizik u vezi s tom kreditnom institucijom, Hrvatska narodna banka posebno će provjeriti ispunjava li kandidat uvjete za članstvo u upravi ili nadzornom odboru.

Dobar ugled, poštenje i savjesnost predsjednika i članova uprave, predsjednika i članova nadzornog odbora

Članak 6.

(1) U smislu članka 44. stavka 1. točaka 1. i 4. i članka 48. stavka 1. točaka 1. i 5. Zakona o kreditnim institucijama kandidat ima dobar ugled, poštenje i savjesnost:

1. ako nije pravomoćno osuđen za bilo koje od kaznenih djela iz članka 33. stavka 2. Zakona o kreditnim institucijama odnosno ako nije pravomoćno osuđen za bilo koje od kaznenih djela koja u svom opisu odgovaraju kaznenim djelima iz članka 33. stavka 2. Zakona o kreditnim institucijama

2. protiv kojega se ne vodi kazneni postupak za bilo koje od kaznenih djela iz članka 33. stavka 2. Zakona o kreditnim institucijama, protiv kojega se ne vodi kazneni postupak za bilo koje od kaznenih djela koja u svom opisu odgovaraju kaznenim djelima iz članka 33. stavka 2. Zakona o kreditnim institucijama odnosno koji nije pravomoćno osuđen ili protiv kojega se ne vodi kazneni postupak za bilo koje od kaznenih djela koja nisu navedena u članku 33. stavku 2. Zakona o kreditnim institucijama; uključujući i svako predikatno kazneno djelo koje je povezano s kaznenim djelom pranja novca kako je uređeno propisima kojima se uređuje sprječavanje pranja novca i financiranje terorizma, koji bi mogao dovesti u sumnju dobar ugled, poštenje i savjesnost kandidata

3. protiv kojega nije izrečena ili naložena sigurnosna ili neka druga mjera ili upravna odnosno prekršajnopravna sankcija, protiv kojega nadležna nadzorna tijela, druga javnopravna tijela ili sudovi nisu vodila ili ne vode istrage ili postupke zbog nepravilnosti ili nepridržavanja bilo kojih propisa kojima se uređuje bankovna, financijska ili osiguravateljska djelatnost ili kojima se uređuju tržište kapitala, vrijednosni papiri ili platni promet, propisa kojima se uređuju pružanje financijskih usluga, zaštita potrošača ili bilo kojih drugih relevantnih propisa ili ako ne postoje druga negativna izvješća s relevantnim, vjerodostojnim i pouzdanim informacijama (primjerice kao dio postupaka koji se odnose na zviždače) ili kojega Hrvatska narodna banka ili drugo ovlašteno tijelo nije obavijestilo o namjeri pokretanja postupka sankcioniranja ili koji Hrvatskom narodnom bankom ili s drugim nadležnim tijelom ne pregovara o uvjetima priznavanja krivnje ili se sporazumijeva o sankcijama i mjerama, ako to može dovesti u sumnju dobar ugled, poštenje i savjesnost kandidata

4. koji ne rukovodi ili u vrijeme počinjenja djela nije rukovodio društvom koje je pravomoćno osuđeno za kazneno djelo iz točaka 1. i 2. ovog stavka, protiv kojega nisu izrečene mjere ili protiv kojega se ne vode postupci i ostale radnje iz točke 3. ovog stavka, a koji mogu dovesti u sumnju dobar ugled, poštenje i savjesnost kandidata

5. koji se dokazao svojim dosadašnjim profesionalnim radom i osobnim integritetom

6. čiji poslovni rezultati ne ugrožavaju ugled, poštenje i savjesnost kandidata

7. čija financijska stabilnost ne ugrožava ugled, poštenje i savjesnost kandidata i

8. za kojega ne postoji neki drugi razlog za sumnju da nema ugled, poštenje i savjesnost.

(2) Pri utvrđivanju postojanja okolnosti iz stavka 1. točaka od 2. do 4. ovog članka i članka 5. stavka 3. ove Odluke ne dovodi se u pitanje primjena načela presumpcije nedužnosti iz propisa kojim se uređuje kazneni i prekršajni postupak.

(3) Pri utvrđivanju postojanja okolnosti iz stavka 1. točaka od 2. do 4. ovog članka i članka 5. stavka 3. ove Odluke Hrvatska narodna banka uzet će u obzir sve dostupne informacije vezane uz vrstu kaznenopravnih sankcija, vodi li se protiv kandidata kazneni, prekršajni, upravni, parnični ili neki drugi postupak, stupanj u kojemu se postupak nalazi i uložene pravne lijekove, izrečenu kaznu ili drugu kaznenopravnu sankciju, učinke rehabilitacijskih mjera, postojeće otegotne i olakotne okolnosti slučaja, značajnost kaznenog djela, prekršaja ili drugih povreda ili kršenja, razdoblje koje je proteklo od vremena počinjenja djela, osobni doprinos kandidata počinjenju kaznenog djela, prekršaja ili drugih povreda ili kršenja i ponašanje kandidata u tom vremenu posebice u smislu odnosa prema kaznenom djelu, prekršaju ili drugoj povredi ili kršenju i njegovoj transparentnosti. Hrvatska narodna banka vodit će računa i o većem broju lakših djela koja pojedinačno ne narušavaju, ali zajedno mogu narušiti dobar ugled, poštenje i savjesnost kandidata.

(4) Pri utvrđivanju postojanja okolnosti iz stavka 1. točaka od 2. do 4. ovog članka i članka 5. stavka 3. ove Odluke Hrvatska narodna banka može od kreditne institucije i kandidata zatražiti očitovanje o činjenicama i okolnostima koje mogu imati utjecaj na dobar ugled, poštenje i savjesnost kandidata.

(5) Pri utvrđivanju postojanja okolnosti iz stavka 1. točaka od 2. do 4. ovog članka i članka 5. stavka 3. ove Odluke Hrvatska narodna banka uzet će u obzir podatke o svim relevantnim dosadašnjim mjerama, presudama, izrečenim upravnim odnosno prekršajnim sankcijama i postupcima u vezi s kandidatom ili društvom kojim kandidat rukovodi ili je rukovodio, a koje je provela ili provodi Hrvatska narodna banka ili drugo nadležno tijelo.

(6) Pri utvrđivanju postojanja okolnosti iz stavka 1. točke 5. ovog članka Hrvatska narodna banka analizirat će informacije koje upućuju na nekorektno ponašanje kandidata u dosadašnjem profesionalnom radu poput netransparentnog postupanja i nesuradnje s nadležnim tijelima, uskraćivanja ili ukidanja odobrenja za obavljanje rukovodećih funkcija ili obavljanja stručnih zanimanja ili djelatnosti te, ako je dostupno, analizirat će i razloge otkaza ugovora o radu, smjene s ključne ili slične funkcije i zabrane vođenja poslova ili zastupanja pravne osobe izrečene od nadležnog tijela kao i sve druge informacije ili dokaze koji upućuju na to da postupci kandidata nisu u skladu s visokim standardima profesionalnog ponašanja.

(7) Pri utvrđivanju postojanja okolnosti iz stavka 1. točaka 6. i 7. ovog članka Hrvatska narodna banka uzet će u obzir financijske i poslovne rezultate trgovačkog društva u kojemu kandidat jest ili je bio značajan dioničar ili u kojima kandidat ima ili je imao značajne poslovne udjele odnosno u kojima je obavljao funkciju člana uprave, neku drugu rukovodeću funkciju ili funkciju člana nadzornog odbora, prije nego što je utvrđeno da je društvo počinilo veću nepravilnost ili povredu zakona u svom poslovanju, prije nego što je nad društvom provedena predstečajna nagodba, otvoren stečajni postupak, donesena odluka o prisilnoj likvidaciji, pokrenut postupak izvanredne uprave ili je ukinuto odobrenje za rad, a koji bi mogli imati utjecaj na ugled, poštenje i savjesnost kandidata. Hrvatska narodna banka pritom će procijeniti je li postupanje kandidata utjecalo na nastanak tih događaja.

(8) Pri procjeni uvjeta iz stavka 1. točaka 7. i 8. ovog članka Hrvatska narodna banka uzet će u obzir financijsku stabilnost kandidata i njezin mogući utjecaj na ugled, poštenje i savjesnost kandidata. Pritom će analizirati:

1. dovode li imovina i prihodi kandidata u pitanje ispunjenje njegovih financijskih obveza u budućnosti

2. nalazi li se kandidat na popisu neurednih dužnika (npr. lista poreznih dužnika Ministarstva financija, crna lista i sl.)

3. je li nad imovinom kandidata proveden ili se provodi postupak stečaja potrošača

4. vodi li se protiv kandidata parnični, upravni, izvansudski, prekršajni postupak ili postupak izricanja upravne sankcije ili istrage u kojem je kandidat stranka ili je protiv njega izrečena mjera od strane nadležnih tijela, drugih javnopravnih tijela ili profesionalnih udruženja u svim jurisdikcijama, a što bi moglo dovesti u pitanje ispunjenje njegovih financijskih obveza u budućnosti

5. je li kandidat pravomoćno osuđen i vodi li se protiv kandidata kazneni postupak za bilo koje od kaznenih djela koja nisu navedena u članku 33. stavku 2. Zakona o kreditnim institucijama

6. podatke o prekršajnoj neosuđivanosti i neosuđivanosti na osnovi upravnih sankcija

7. velika ulaganja, izloženosti ili zaduženost kandidata i

8. financijske i poslovne rezultate trgovačkog društva u kojemu kandidat jest ili je bio značajan dioničar ili u kojima kandidat ima ili je imao značajne poslovne udjele odnosno u kojima je obavljao funkciju člana uprave, neku drugu rukovodeću funkciju ili funkciju člana nadzornog odbora, a koji bi mogli imati utjecaj na ugled, poštenje i savjesnost kandidata.

(9) Nepostojanje osuđujuće kaznene presude, kaznenog progona koji je u tijeku za kazneno djelo ili bilo kojega drugoga prekršajnog postupka ili okolnosti iz točaka 1. do 4. stavka 1. ovog članka, nije samo po sebi dovoljno da bi bio ispunjen uvjet dobrog ugleda, poštenja i savjesnosti.

Stručna znanja i sposobnosti predsjednika i članova uprave odnosno predsjednika i članova nadzornog odbora

Članak 7.

(1) U smislu članka 44. stavka 1. točke 2. i članka 48. stavka 1. točke 2. Zakona o kreditnim institucijama odgovarajuće stručno znanje ima kandidat koji ima najmanje završen diplomski studij iz relevantnog područja u skladu s propisima kojima se uređuje znanstvena djelatnost i visoko obrazovanje te priznavanje inozemnih obrazovnih kvalifikacija.

(2) Relevantnim područjem iz stavka 1. ovog članka smatraju se:

1. ekonomija i druga srodna područja (npr. bankarstvo i financije, poslovodstvo, računovodstvo, revizija)

2. pravo i srodna područja (npr. uprava, financijska regulativa) ili

3. matematika, fizika, informatika, elektrotehnika i srodna područja.

(3) Pri procjeni ima li kandidat odgovarajuća stručna znanja uz njegov postignuti stupanj obrazovanja u skladu sa stavcima 1. i 2. ovog članka provjerava se i je li se kandidat kontinuirano stručno usavršavao u posljednjih pet godina u sljedećim područjima:

1. financijskim tržištima

2. računovodstvu i reviziji

3. regulatornom okviru i bonitetnim zahtjevima

4. strateškom planiranju i poznavanju poslovne strategije, poslovnog plana i njegova izvršenja

5. upravljanju rizicima (utvrđivanje, mjerenje, praćenje, kontrola i ovladavanje glavnim vrstama rizika u kreditnoj instituciji)

6. korporativnom upravljanju uključujući i sustav unutarnjih kontrola i

7. analizi financijskih podataka kreditne institucije.

(4) Pri procjeni sposobnosti kandidata za predsjednika ili člana uprave u smislu članka 44. stavka 1. točke 2. Zakona o kreditnim institucijama procjenjuje se njegova odlučnost, strateška vizija, prosuđivanje rizika, sposobnost vođenja, moć uvjeravanja te sposobnost i spremnost kandidata za kontinuirano učenje i profesionalni razvoj.

(5) Pri procjeni stručnih znanja i sposobnosti kandidata za predsjednika ili člana uprave uzima se u obzir i područje nadležnosti za koje je kandidat nominiran te dužnosti koje ta pozicija u upravi zahtijeva, primjerice za člana uprave koji je nadležan za provedbu propisa koji uređuju sprječavanje pranja novca dodatno se provjeravaju njegova stručna znanja i sposobnosti u vezi s utvrđivanjem i procjenom rizika od pranja novca i financiranja terorizma i politikama, kontrolama i postupcima za sprječavanje pranja novca i financiranja terorizma.

(6) Kandidat za predsjednika ili člana uprave mora programom rada dokazati da će osigurati zakonito, sigurno i stabilno poslovanje kreditne institucije čime se dokazuju uvjeti primjerenosti iz ove Odluke i članak 44. Zakona

(7) Pri procjeni sposobnosti kandidata za predsjednika odnosno člana nadzornog odbora u smislu članka 48. stavka 1. točke 2. Zakona o kreditnim institucijama ocjenjuje se ima li kandidat sposobnost razumijevanja i kritičkog preispitivanja poslovanja kreditne institucije i rizika kojima je ona izložena te njegova odlučnost, strateška vizija, prosuđivanje rizika, spremnost za kontinuirano učenje i profesionalni razvoj.

(8) Iznimno od stavka 1. ovog članka, ako nadzorni odbor kreditne institucije ima pet ili više članova, jedan član nadzornog odbora kreditne institucije ne mora zadovoljavati uvjet iz stavka 1. ovog članka.

Iskustvo članova uprave

Članak 8.

(1) U smislu članka 44. stavka 1. točke 2. Zakona o kreditnim institucijama odgovarajuće iskustvo je:

1. iskustvo na razini uprave ili neposredno ispod uprave u kreditnoj instituciji, financijskoj instituciji, društvu za osiguranje ili velikim poduzetnicima određenima računovodstvenim propisima ili

2. iskustvo na ključnim rukovodećim mjestima u tijelu nadležnom za nadzor nad kreditnim i financijskim institucijama.

(2) Pri procjeni iskustva iz stavka 1. ovog članka posebno se analizira radno iskustvo pojedinoga kandidata u vezi s:

1. bankarstvom i financijskim tržištima

2. računovodstvom i revizijom

3. regulatornim okvirom i zahtjevima

4. strateškim planiranjem i poznavanjem poslovne strategije, poslovnog plana i njegova izvršenja

5. upravljanjem rizicima (utvrđivanje, mjerenje, praćenje, kontrola i ovladavanje glavnim vrstama rizika u kreditnoj instituciji) uključujući okolišni, društveni i upravljački rizik

6. sprječavanjem pranja novca i financiranja terorizma

7. procjenom djelotvornosti postupaka i mjera kreditne institucije, razvijanjem djelotvornog upravljanja, nadzora i kontrole i

8. tumačenjem financijskih podataka kreditne institucije, utvrđivanjem glavnih problema na osnovi tih podataka te odgovarajućih kontrola i mjera.

(3) Pod odgovarajućim iskustvom iz stavka 1. ovog članka podrazumijeva se deset godina recentnog radnog iskustva za kandidata za predsjednika uprave te pet godina recentnoga radnog iskustva za kandidata za člana uprave. Pod recentnim radnim iskustvom smatra se iskustvo koje nije starije od dvije godine.

(4) Pri procjeni iskustva uzima se u obzir i područje nadležnosti za koje je kandidat predložen te dužnosti koje ta pozicija u upravi zahtijeva, primjerice za člana uprave koji je nadležan za provedbu propisa koji uređuju sprječavanje pranja novca dodatno se provjerava iskustvo u vezi s utvrđivanjem i procjenom rizika od pranja novca i financiranja terorizma i politikama, kontrolama i postupcima za sprječavanje pranja novca i financiranja terorizma.

(5) Iznimno od stavka 3. ovog članka, može se smatrati da kandidat ima odgovarajuće radno iskustvo iako nema navedeni broj godina radnog iskustva iz stavka 3. ovog članka, ako kreditna institucija detaljno obrazloži razloge i dostavi dokaze da kandidat posjeduje druge odgovarajuće kvalitete u vezi s iskustvom poput specijalističkog znanja i stečenog iskustva koje je potrebno u kreditnoj instituciji u kojoj se kandidat imenuje, iznimno uspješne profesionalne karijere ili posebnoga traženog iskustva koje će odgovarati posebnoj ulozi i područjima nadležnosti koje će kandidat u kreditnoj instituciji obavljati te ako uz to dostavi i odgovarajući prijedlog uvodne edukacije.

(6) Osim kriterija navedenih u stavcima od 1. do 3. ovog članka, s obzirom na funkciju i kreditnu instituciju u koju se kandidat imenuje iskustvo kandidata dodatno će procjenjivati prema sljedećim kriterijima:

1. vrsti funkcije i njezinu položaju u hijerarhiji

2. stručnim znanjima koja je kandidat stekao na toj funkciji

3. vrsti i složenosti poslova koje je kandidat obavljao, uključujući i organizacijsku strukturu subjekta (poslodavca) u kojoj su se poslovi obavljali u vrijeme kada je kandidat radio na tom radnom mjestu

4. opsegu nadležnosti, ovlastima za odlučivanje i odgovornosti

5. nazivu i vrsti djelatnosti subjekta (poslodavca) u kojemu je kandidat obavljao funkciju

6. broju podređenih radnika i

7. razdoblju obavljanja funkcije.

Iskustvo članova nadzornog odbora

Članak 9.

(1) U smislu članka 48. stavka 1. točke 2. Zakona o kreditnim institucijama odgovarajuće iskustvo je:

1. iskustvo stečeno radom na razini uprave, razini neposredno ispod ili najviše dvije razine ispod razine uprave, na razini nadzornog odbora ili istovjetnim razinama u trgovačkim društvima koja imaju osnovan upravni odbor, na temelju kojeg je kandidat mogao steći široko praktično ili teoretsko znanje iz područja bankovnih i financijskih usluga

2. iskustvo na ključnim rukovodećim mjestima u tijelu nadležnom za nadzor nad kreditnim ili financijskim institucijama

3. iskustvo stečeno akademskim radom i

4. iskustvo stečeno radom u tijelima državne uprave ili javnopravnim tijelima na ključnim rukovodećim mjestima s visokim stupnjem samostalnosti.

(2) Pod odgovarajućim iskustvom iz stavka 1. ovog članka podrazumijeva se pet godina recentnoga radnog iskustva za člana nadzornog odbora odnosno deset godina recentnoga radnog iskustva za kandidata za predsjednika nadzornog odbora.

(3) Hrvatska narodna banka provjeravat će pri procjeni iskustva kandidata za predsjednika i člana nadzornog odbora funkcije koje su prethodno obnašali i uz to dodijeljene im nadležnosti, veličinu društva u kojemu su obnašali dužnosti, djelatnost društva i njegove pretežite aktivnosti, odnosno imaju li kandidati dovoljno iskustva da bi mogli kritički preispitivati odluke i djelotvorno nadzirati upravu kreditne institucije te ispunjavati druge obveze propisane za predsjednika odnosno člana nadzornog odbora.

(4) Iznimno od stavka 2. ovog članka, Hrvatska narodna banka može smatrati da kandidat ima odgovarajuće radno iskustvo iako nema broj godina radnog iskustva iz stavka 2. ovog članka ako kreditna institucija detaljno obrazloži razloge i dostavi dokaze da kandidat posjeduje druge odgovarajuće kvalitete u vezi s iskustvom poput specijalističkog znanja i stečenog iskustva koje je potrebno u kreditnoj instituciji u kojoj se kandidat imenuje, iznimno uspješne profesionalne karijere i posebnoga traženog iskustva koje će odgovarati posebnoj ulozi i područjima nadležnosti koje će kandidat pokrivati te ako uz to dostavi i odgovarajući prijedlog uvodne edukacije.

Neovisnost mišljenja i sukob interesa članova uprave i nadzornog odbora

Članak 10.

(1) Kandidat mora biti sposoban iskazati neovisno mišljenje, a što uključuje:

1. nepostojanje sukoba interesa kojim se ne može upravljati na način koji osigurava neovisnost mišljenja

2. posjedovanje sljedećih osobina:

1) odvažnost, uvjerenje i snaga za djelotvornu procjenu i preispitivanje odluka koje predlažu članovi uprave odnosno nadzornog odbora i

2) nepriklanjanje utjecaju prevladavajućeg razmišljanja u upravi odnosno nadzornom odboru.

(2) Pri procjeni posjeduje li kandidat osobine koje su potrebne za iskazivanje neovisnog mišljenja procjenjuje se njegovo prijašnje i sadašnje poslovno ponašanje, osobito u kreditnoj instituciji u koju se kandidat imenuje.

(3) Članstvo u upravi ili nadzornom odboru odnosno posjedovanje udjela u povezanim društvima ili povezanim subjektima s kreditnom institucijom samo po sebi ne podrazumijeva da predsjednik uprave, član uprave odnosno predsjednik ili član nadzornog odbora kreditne institucije nije sposoban iskazati neovisno mišljenje.

(4) Smatra se da postoji sukob interesa kojim kreditna institucija ne može upravljati:

1. ako kandidat ili s njim povezana osoba ima značajan poslovni odnos s kreditnom institucijom

2. ako je kandidat za predsjednika ili člana uprave kreditne institucije ujedno i predsjednik ili član nadzornog odbora neke od kreditnih ili financijskih institucija koje pružaju usluge na teritoriju Republike Hrvatske ili

3. ako je kandidat za predsjednika ili člana nadzornog odbora ujedno i predsjednik ili član nadzornog odbora ili uprave druge kreditne institucije, financijske institucije, mješovitoga financijskog holdinga ili financijskog holdinga, a koje pružaju usluge na teritoriju Republike Hrvatske.

(5) Iznimno od stavka 4. točaka 2. i 3. ovog članka, neće se smatrati da postoji sukob interesa kojim kreditna institucija ne može upravljati ako je kandidat ujedno i član uprave odnosno nadzornog odbora:

1. njezinih društava kćeri, a koje su kreditne ili financijske institucije ili

2. kreditnih ili financijskih institucija koje pripadaju istoj grupi kreditnih institucija kojoj pripada i kreditna institucija.

(6) Pri procjeni postojanja sukoba interesa procjenjuje se najmanje sljedeće:

1. ekonomski interesi koji proizlaze iz posjedovanja dionica, vlasničkih udjela ili sličnih ekonomskih interesa poput prava intelektualnog vlasništva u kreditnoj instituciji, njezinoj matičnoj instituciji ili društvu kći, u društvima ili subjektima koji su klijenti ili dobavljači kreditne institucije te odobreni krediti ili zajmovi i slično koje je kreditna institucija odobrila kandidatu ili s njime povezanim osobama kao i financijske obaveze prema imatelju kvalificiranog udjela u kreditnoj instituciji

2. osobni, poslovni ili profesionalni odnosi kandidata s imateljima kvalificiranog udjela u toj kreditnoj instituciji ili njezinu matičnom društvu ili njezinu društvu kćeri, predstavlja li kandidat nekog od dioničara kreditne institucije, njezina matičnog društva ili društva kći i je li kandidat za funkciju člana nadzornog odbora predložen od strane značajnog dioničara

3. osobni, poslovni ili profesionalni odnosi kandidata s radnicima, uključujući članove uprave i nadzornog odbora kreditne institucije ili subjektima uključenima u opseg računovodstvene ili bonitetne konsolidacije

4. prijašnja radna mjesta kandidata u posljednjih pet godina

5. osobni, poslovni ili profesionalni odnosi kandidata sa značajnim dobavljačima, savjetnicima ili drugim sličnim pružateljima usluga kreditne institucije, njezine matične institucije ili društva kćeri

6. posjeduje li kandidat dionice ili vlasničke udjele u društvu ili subjektu koji ima različite interese u odnosu na kreditnu instituciju (primjerice konkurentima kreditne institucije)

7. politički utjecaj ili odnosi kandidata s politički izloženim osobama u posljednje dvije godine

8. je li u odnosu na kandidata određeno razdoblje u kojemu zbog potencijalnog sukoba interesa ne može preuzeti i početi obnašati funkciju na koju se imenuje (engl. cooling-off period) i

9. je li kandidat izravno ili neizravno uključen u sudski postupak ili izvansudski spor uključujući mirenje, arbitražu i slično protiv kreditne institucije, njezine matične institucije ili društva kćeri ili imatelja kvalificiranog udjela.

(7) Kreditna institucija dužna je zatražiti od kandidata ažurne informacije o svim poznatim činjenicama iz stavaka 4. i 6. ovog članka.

(8) Kreditna institucija i kandidat dužni su bez odgađanja obavijestiti Hrvatsku narodnu banku o svakom utvrđenom, potencijalnom ili percipiranom sukobu interesa.

(9) Na temelju analize iz stavka 6. ovog članka kreditna institucija dužna je svaki utvrđeni ili mogući sukob interesa dokumentirati, pratiti i njime upravljati kao i utvrditi značajnost rizika koji u vezi s time proizlazi ili može proizaći, po potrebi poduzeti mjere za smanjenje ili otklanjanje sukoba interesa kako bi se osigurala neovisnost mišljenja kandidata i nepristrano obavljanje njegovih dužnosti.

(10) Predsjednik odnosno član uprave te predsjednik odnosno član nadzornog odbora kreditne institucije dužan je izuzeti se od sudjelovanja u raspravi, odlučivanja ili glasanja o prijedlozima, planovima, točkama dnevnog reda i slično ako je u vezi s time utvrđeno postojanje sukoba interesa.

(11) Mjere za smanjenje ili otklanjanje sukoba interesa iz stavka 9. ovog članka koje se mogu poduzeti:

1. zabrana sudjelovanja u raspravi, odlučivanju ili glasanju o prijedlozima, planovima, točkama dnevnog reda i slično ako je u vezi s time utvrđeno postojanje sukoba interesa

2. opoziv s određene funkcije

3. kontinuirano nadziranje i praćenje identificiranog sukoba interesa

4. određivanje razdoblja u kojemu kandidat ne može preuzeti i početi obnašati funkciju na koju je imenovan

5. primjena načela dobivanja kredita ili drugih financijskih proizvoda pod uobičajenim tržišnim uvjetima (engl. arm’s length principle)

6. prodaja određene imovine ili udjela u društvu i

7. svaka druga mjera koja može pridonijeti smanjenju ili otklanjanju sukoba interesa.

Neovisnost članova nadzornog odbora

Članak 11.

U smislu članka 48. stavaka 6., 7. i 8. Zakona o kreditnim institucijama smatra se da član nadzornog odbora nije neovisan:

1. ako je trenutno ili ako je u posljednje tri godine bio dioničar te kreditne institucije ili s njom povezanog društva kako je definirano člankom 22. stavka 1. Direktive 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i povezanim izvješćima određenih vrsta poduzetnika, izmjeni Direktive 2006/43/EZ Europskog parlamenta i Vijeća i ukidanju smjernica Vijeća 78/660/EEZ i 83/349/EEZ (Tekst značajan za EGP) (SL L 182, 29. 6. 2013.); u daljnjem tekstu: Direktiva (EU) 2013/34, koji je prenesen u članak 19. stavak 3. i 4. Zakona o računovodstvu (»Narodne novine«, br. 85/2024., 145/2024. i 151/2025.; u daljnjem tekstu: Zakon o računovodstvu), na čije dionice otpada ili je otpadalo barem dvadeseti dio temeljnoga kapitala ili je dioničar koji djelujući samostalno ili zajednički s drugim dioničarima može ili je mogao imati neposredno ili posredno prevladavajući utjecaj u toj kreditnoj instituciji ili s njom povezanom društvu

2. ako je trenutno ili je u posljednjih pet godina bio član uprave u toj kreditnoj instituciji ili drugoj instituciji ili društvu koje ulazi u opseg bonitetne ili računovodstvene konsolidacije

3. ako je trenutno ili je u posljednje tri godine bio radnik većinskog dioničara kreditne institucije ili ako je na neki drugi način povezan s njime

4. ako je trenutno ili je u posljednje tri godine bio radnik ili predstavnik radnika u nadzornom odboru kreditne institucije ili društva koje ulazi u opseg bonitetne ili računovodstvene konsolidacije

5. ako je trenutno ili je u posljednje tri godine bio član višeg rukovodstva u kreditnoj instituciji ili drugom društvu koje ulazi u opseg bonitetne ili računovodstvene konsolidacije, pri čemu je bio izravno odgovoran upravi

6. ako osim naknade za obnašanje funkcije člana nadzornog odbora od kreditne institucije ili društava koja ulaze u opseg bonitetne ili računovodstvene konsolidacije prima ili je u posljednje tri godine primao naknadu koja je iznosila više od deset posto njegovih ukupnih prihoda toga razdoblja ili od kreditne institucije ili društava koja ulaze u opseg bonitetne ili računovodstvene konsolidacije ostvaruje ili je ostvarivao znatan prihod

7. ako je trenutno ili je u posljednjih pet godina bio član ili partner revizorskog društva koje pruža ili je pružalo revizorske usluge ili društva koje pruža konzultantske usluge kreditnoj instituciji ili društvu koje ulazi u opseg bonitetne ili računovodstvene konsolidacije ili zaposlenik takvih društava koji jest ili je bio značajno povezan s pruženim uslugama

8. ako je član uprave drugog društva u kojemu je član uprave kreditne institucije član nadzornog odbora

9. ako je povezana osoba s članom uprave kreditne institucije ili drugog društva koje ulazi u opseg bonitetne ili računovodstvene konsolidacije ili ako je povezana osoba s nekom od osoba navedenih u točkama od 1. do 8., 10. i 11. ovog članka

10. ako je bio član nadzornog odbora te kreditne institucije ili s njom povezanog društva više od 12 godina ili član uprave te kreditne institucije više od 12 uzastopnih godina

11. ako je trenutno ili je u posljednje tri godine bio član uprave društva koje je iz poslovnog odnosa s kreditnom institucijom ili s njome povezanim društvom u posljednje tri godine ostvarilo više od deset posto ukupnih prihoda toga razdoblja kao dobavljač ili klijent kreditne institucije ili nekoga drugog društva u opsegu bonitetne ili računovodstvene konsolidacije, ili je u tom društvu u posljednje tri godine bio dioničar ili član na dionice odnosno poslovne udjele kojeg je otpadao najmanje dvadeseti dio temeljnoga kapitala, ili je djelujući samostalno ili zajednički s drugi dioničarima ili članovima mogao imati neposredno ili posredno prevladavajući utjecaj u tome društvu.

Vremenska posvećenost ispunjavanju dužnosti

Članak 12.

(1) U skladu s člankom 44. stavkom 1. točkom 5. i člankom 48. stavkom 1. točkom 4. Zakona o kreditnim institucijama kandidat ne može posvetiti dovoljno vremena ispunjavanju obveza iz svoje nadležnosti ako istodobno obnaša:

1. funkciju predsjednika ili člana uprave kreditne institucije i još jednu funkciju člana uprave nekoga drugoga trgovačkog društva ili funkciju vođenja javnoga trgovačkog društva ili komanditnog društva

2. funkciju člana uprave i više od dvije funkcije člana nadzornog odbora ili

3. više od četiri funkcije člana nadzornog odbora.

(2) Pri procjeni može li predsjednik uprave, član uprave odnosno predsjednik nadzornog odbora, član nadzornog odbora posvetiti dovoljno vremena ispunjavanju obveza iz svoje nadležnosti u smislu članka 44. stavka 1. točke 5. i članka 48. stavka 1. točke 4. Zakona o kreditnim institucijama procjenjuje se najmanje sljedeće:

1. broj izvršnih i neizvršnih funkcija ili funkcija zamjenika članova upravljačkog tijela koje kandidat istodobno obavlja kao i očekivani ukupan broj dana koje godišnje mora posvetiti njihovu obavljanju

2. individualne okolnosti vezane uz vrstu, veličinu, opseg i složenost poslova koje društvo obavlja, a u kojemu kandidat ima izvršnu ili neizvršnu funkciju ili funkciju zamjenika

3. zemljopisna lokacija društva u kojemu kandidat obavlja funkciju i vrijeme putovanja koje je potrebno za obavljanje te funkcije

4. broj sastanaka uprave ili nadzornog odbora u kojemu kandidat obavlja funkciju koji se prosječno održavaju u godini kao i vrijeme koje je potrebno za pripremu za sudjelovanje na sastancima

5. sastanci uprave ili nadzornog odbora koji se po potrebi održavaju s nadležnim tijelima i zainteresiranim stranama

6. pozicija, odgovornosti i područja nadležnosti za koje je kandidat odgovoran (npr. obavlja li funkciju predsjednika nekog od odbora nadzornog odbora)

7. druge profesionalne ili političke aktivnosti te sve druge funkcije i relevantne aktivnosti kao i očekivani ukupan broj dana koje kandidat godišnje mora posvetiti njihovu obavljanju

8. broj funkcija u organizacijama ili subjektima koji nisu osnovani primarno s ciljem ostvarivanja dobiti i

9. vrijeme koje je potrebno posvetiti uvodnoj i kontinuiranoj edukaciji.

(3) Pri određivanju broja funkcija iz stavaka 1. i 2. ovog članka jednom funkcijom smatraju se funkcije člana uprave ili nadzornog odbora:

1. društava unutar iste grupe ili subjekata u kojima članice grupe imaju kvalificirani udio ili

2. društava, uključujući i nefinancijske subjekte, u kojima kreditna institucija ima kvalificirani udio.

Za potrebe primjene ovog stavka grupa znači grupu društava koja su međusobno povezana kako je definirano člankom 22. Direktive (EU) 2013/34 kako je preneseno u članak 19. Zakona o računovodstvu ili grupa poduzeća koja su podružnice istoga financijskog holdinga ili mješovitoga financijskog holdinga.

(4) Ograničenja iz stavka 1. ovog članka ne odnose se na članove uprave i nadzornog odbora koji zastupaju interese Republike Hrvatske ili neke druge države članice.

(5) Funkcije člana uprave ili nadzornog odbora u organizacijama ili subjektima koji nisu osnovani primarno s ciljem ostvarivanja dobiti poput udruga, neprofitnih organizacija, društava koja su osnovana s isključivom svrhom upravljanja osobnom imovinom člana uprave ili nadzornog odbora ili s njima povezanim osobama pod uvjetom da član uprave ili nadzornog odbora ne mora njima svakodnevno upravljati i ostalih sličnih organizacija ili subjekata, ne uzimaju se u obzir pri određivanju broja funkcija iz stavaka 1. i 2. ovog članka.

(6) Pri određivanju broja funkcija iz stavaka 1. i 2. ovog članka uzimaju se u obzir funkcije člana uprave ili nadzornog odbora u kreditnoj instituciji koja provodi postupak procjene primjerenosti.

Kolektivna primjerenost uprave i nadzornog odbora

Članak 13.

(1) U smislu članka 44. stavka 1. točke 2. i članka 48. stavka 1. točke 2., u vezi s člankom 41. Zakona o kreditnim institucijama predsjednik odnosno članovi uprave i predsjednik odnosno članovi nadzornog odbora moraju zajedno imati stručna znanja, sposobnosti i iskustvo potrebno za obavljanje funkcija u skladu s poslovnim modelom, spremnošću na preuzimanje rizika, strategijom i tržištima na kojima kreditna institucija posluje.

(2) Predsjednik i članovi uprave moraju zajedno svojim stručnim znanjem pokrivati sva poslovna područja kreditne institucije te imati sposobnosti koje su im potrebne radi iskazivanja stajališta i utjecanja na proces odlučivanja unutar uprave kreditne institucije.

(3) Uprava mora imati dovoljan broj članova s dovoljnim stručnim znanjem o najmanje svakom od sljedećih područja:

1. uslugama koje kreditna institucija pruža i glavnim rizicima povezanima s time

2. financijskim tržištima i tržištu kapitala, solventnosti i internim modelima

3. sustavu upravljanja kreditne institucije

4. računovodstvu i izvještavanju

5. dužnostima internih kontrolnih funkcija

6. informacijskim tehnologijama i sigurnosti

7. lokalnim, regionalnim i globalnim tržištima, ako je primjenjivo

8. pravnom i regulatornom okviru

9. upravljačkim sposobnostima i iskustvu

10. sprječavanju pranja novca i financiranja terorizma i rizicima koje pranje novca i financiranje terorizma mogu imati na poslovanje kreditne institucije

11. klimatskim i ostalim okolišnim rizicima

12. strateškom planiranju i

13. upravljanju nacionalnim i međunarodnim grupama te o upravljanju rizicima povezanima sa strukturama grupa, ako je primjenjivo.

(4) Članovi nadzornog odbora moraju zajedno imati odgovarajuća stručna znanja, sposobnosti i iskustvo u vezi sa svim poslovnim područjima kreditne institucije, a osobito politikama i praksama primitaka, uključujući mehanizme za usklađivanje strukture primitaka s profilom rizičnosti i kapitalnom strukturom kreditne institucije.

(5) Stavak 2. ovog članka na odgovarajući način primjenjuje se i na predsjednika te na članove nadzornog odbora.

III. NAČIN POSTUPANJA PRILIKOM ODLUČIVANJA O IZDAVANJU SUGLASNOSTI ZA PREDSJEDNIKA ILI ČLANA UPRAVE TE PREDSJEDNIKA ILI ČLANA NADZORNOG ODBORA KREDITNE INSTITUCIJE I DOKUMENTACIJA UZ ZAHTJEV

Zahtjev za izdavanje prethodne suglasnosti

Članak 14.

(1) Zahtjev za izdavanje prethodne suglasnosti iz članaka 45., 46., 49. i 50. Zakona o kreditnim institucijama podnosi se Hrvatskoj narodnoj banci najmanje četiri mjeseca prije planiranog imenovanja predsjednika ili člana uprave odnosno predsjednika ili člana nadzornog odbora kreditne institucije. U slučaju opoziva, ostavke ili smrti člana nadzornog odbora, ako time nadzorni odbor nema najmanje onoliko članova koliko je potrebno da bi na temelju zakona ili statuta mogao valjano odlučivati o radu, kreditna institucija dužna je zahtjev za izdavanje prethodne suglasnosti podnijeti Hrvatskoj narodnoj banci najkasnije dva mjeseca nakon nastupanja navedenih događaja.

(2) Zahtjev za izdavanje prethodne suglasnosti predsjedniku ili članu uprave odnosno predsjedniku ili članu nadzornog odbora mora sadržavati najmanje sljedeće informacije i podatke:

1. informacije o kreditnoj instituciji uključujući njezin naziv, osobni identifikacijski broj (OIB), identifikator Legal identifier Code (LEI), matični broj subjekta (MBS), sjedište, obrazloženje odluke o odabiru kandidata, ime i prezime osobe za kontakt u kreditnoj instituciji (adresu elektroničke pošte, telefonski broj)

2. osobne podatke kandidata uključujući ime i prezime, spol, je li osoba promijenila ime i/ili prezime odnosno spol i pojedinosti o tome uključujući datum promjene, mjesto i datum rođenja, trenutno prijavljenu adresu (prebivalište) uključujući i državu i poštanski broj, je li osoba u posljednjih pet godina živjela u državi različitoj od države u kojoj ima prebivalište i pojedinosti o tome, državljanstvo, broj osobne iskaznice ili putovnice, državu izdavanja, osobni identifikacijski broj (OIB) ili njegov ekvivalent i druge osobne podatke poput telefonskog broja i adrese elektroničke pošte, informaciju o ispunjavanju uvjeta za člana uprave odnosno nadzornog odbora prema odredbama zakona kojim se uređuju trgovačka društva te informaciju o razini znanja hrvatskog jezika (samo za strane državljane)

3. informaciju o tome je li procjenu primjerenosti osobe već provelo neko drugo nadležno tijelo u financijskom sektoru (uključujući podatke o tom tijelu, instituciji i funkciji koja se obavljala, trajanje funkcije i datum procjene), navesti obrazloženje ako su navedene procjene rezultirale negativnom odlukom, ukidanjem suglasnosti/odobrenja za obavljanje predmetne funkcije ili je odluka bila donesena uz uvjet, obvezu (nalog) ili preporuku

4. podatke o funkciji na koju se kandidat imenuje ili izabire (predsjednik ili član uprave ili predsjednik nadzornog odbora ili član nadzornog odbora ili osoba odgovorna za vođenje poslova podružnice kreditne institucije iz treće zemlje), datum imenovanja i planirani datum stvarnog preuzimanja dužnosti te trajanje mandata, detaljan opis dužnosti i odgovornosti kandidata i područja poslovanja za koje će biti nadležan kao i linije izvještavanja funkcije na koju se imenuje, obnaša li kandidat neke druge funkcije u instituciji u kojoj se imenuje, imenuje li se kandidat na funkciju neovisnog člana nadzornog odbora u skladu s člankom 48. stavcima 6., 7. i 8. Zakona o kreditnim institucijama, ime i prezime osobe koju će zamijeniti (ako kandidat zamjenjuje člana uprave ili nadzornog odbora), je li riječ o ponovnom imenovanju kandidata u upravu ili nadzorni odbor, koje funkcije u odborima nadzornog odbora kandidat obnaša (ako je primjenjivo), a ako zahtjev nije podnesen u propisanom roku obrazloženje o razlozima zbog kojih nije podnesen u tom roku

5. informacije o obrazovanju kandidata uključujući akademski status ili certifikat, razinu stečene obrazovne kvalifikacije, područje studija, vrstu organizacije obrazovanja (npr. sveučilište ili dr.)

6. informacije o radnom iskustvu kandidata, za radna mjesta ili funkcije na kojima je kandidat radio odnosno koje je obnašao u posljednjih deset godina navode se:

1) vrsta funkcije i njezin položaj u hijerarhiji

2) stručna znanja koja je kandidat stekao na toj funkciji

3) vrsta i složenost poslova koje je kandidat obavljao, uključujući i organizacijsku strukturu poslodavca kod kojeg su se poslovi obavljali odnosno obnašala funkcija u vrijeme kad je kandidat radio na tom radnom mjestu

4) opseg nadležnosti, ovlasti za odlučivanje i odgovornost

5) naziv i vrsta djelatnosti subjekta u kojemu je kandidat obavljao funkciju

6) broj podređenih radnika i

7) razdoblje obavljanja funkcije

7. informacije o postojanju potencijalnih komplementarnih ili kompenzirajućih faktora (npr. specijalističko znanje i stečeno iskustvo koje je kreditnoj instituciji potrebno, iznimno uspješna profesionalna karijera ili posebno traženo iskustvo koje će odgovarati posebnoj ulozi i područjima nadležnosti koje će kandidat u kreditnoj instituciji obavljati i sl.) na temelju kojih se može smatrati da kandidat ima odgovarajuće radno iskustvo iako nema potreban broj godina radnog iskustva (primjenjivo ako kandidat nema potreban broj godina radnog iskustva)

8. informacije o procjeni razine bankarskog iskustva po pojedinim područjima poslovanja

9. informacije o stručnom usavršavanju kandidata u posljednjih pet godina uključujući pojedinosti poput područja usavršavanja, trajanja i godine završetka

10. informacije o uvodnoj edukaciji poput područja edukacije, pružatelja edukacije, trajanja edukacije (broj sati) s naznakom hoće li uvodna edukacija biti održana prije početka mandata kandidata ili unutar prvih godinu dana od stupanja na funkciju i posebno navesti planirani početak i kraj edukacije ako će se održati nakon proteka šest mjeseci od stupanja na funkciju

11. informaciju o tome vodi li se protiv osobe postupak, odnosno je li kandidat pravomoćno osuđen za jedno ili više kaznenih djela navedenih u članku 33. stavku 2. Zakona o kreditnim institucijama odnosno za bilo koje drugo kazneno djelo uključujući i svako predikatno kazneno djelo koje je povezano s kaznenim djelom pranja novca kako je uređeno propisima kojima se uređuje sprječavanje pranja novca i financiranje terorizma

12. informaciju o tome je li kandidat pravomoćno osuđen za neki od prekršaja, je li protiv njega izrečena sigurnosna ili neka druga mjera ili prekršajna ili upravna sankcija, vodi li se protiv njega kazneni postupak ili je pokrenuta istraga i jesu li vodili ili vode li nadležna nadzorna tijela, druga javnopravna tijela ili sudovi istrage ili postupke protiv kandidata zbog nepravilnosti ili nepridržavanja bilo kojih propisa kojima se uređuje bankovna, financijska ili osiguravateljska djelatnost ili kojima se uređuje tržište kapitala, vrijednosni papiri ili platni promet ili kojima se uređuje pružanje financijskih usluga ili bilo kojih drugih relevantnih propisa, postoje li druga negativna izvješća s relevantnim, vjerodostojnim i pouzdanim informacijama (primjerice kao dio postupaka koji se odnose na zviždače) ili je li ga Hrvatska narodna banka ili drugo ovlašteno tijelo obavijestilo o namjeri pokretanja postupka sankcioniranja ili pregovara li s Hrvatskom narodnom bankom ili s drugim nadležnim tijelom o uvjetima priznavanja krivnje ili se sporazumijeva o sankcijama i mjerama, a koji mogu dovesti u sumnju dobar ugled, poštenje i savjesnost kandidata

13. informaciju o tome vodi li se protiv kandidata postupak, odnosno je li kandidat pravomoćno osuđen za neki od prekršaja ili upravnih sankcija koji nisu navedeni u točki 12. ovog stavka, a koji bi mogli negativno utjecati na financijsku stabilnost kandidata i njegov ugled, poštenje ili savjesnost

14. informaciju o tome sudjeluje li kandidat ili je sudjelovao kao stranka u građanskom, upravnom postupku ili izvansudskom postupku (u svim fazama postupka), je li bio ili je trenutno predmet istrage, postupka sankcioniranja ili jesu li protiv njega izrečene mjere (uključujući i opomene, upozorenja i sl.) od strane nadležnih tijela ili drugih javnopravnih tijela u svim jurisdikcijama

15. ako je odgovor pod točkama od 11. do 14. ovog stavka potvrdan, detaljne informacije o postupku ili presudi odnosno sankciji

16. informaciju o tome je li protiv kandidata ili društva kojim je rukovodio pokrenut stečajni ili sličan postupak i, ako je odgovor potvrdan, detaljno obrazloženje

17. informaciju o tome je li kandidatu ikada bio odbijen zahtjev za registraciju (upis u registar), odobrenje, članstvo ili licenciju za vođenje trgovine, poslovne ili profesionalne djelatnosti ili mu je registracija, odobrenje, članstvo ili licencija bila ukinuta, oduzeta, suspendirana ili je prestala važiti, je li ikada bio otpušten s posla ili smijenjen s rukovodeće ili slične pozicije ili mu je povučeno ovlaštenje za zastupanje ili je podvrgnut disciplinskim ili sličnim mjerama

18. informaciju o financijskom stanju kandidata uključujući i informaciju o tome dovode li imovina i prihodi kandidata u pitanje ispunjenje njegovih financijskih obveza u budućnosti, nalazi li se kandidat na popisu neurednih dužnika i je li nad imovinom kandidata pokrenut ovršni ili stečajni postupak ili postupak stečaja potrošača

19. informaciju o financijskim i poslovnim rezultatima trgovačkih društava u kojima kandidat jest ili je bio značajan dioničar ili u kojima kandidat ima ili je imao značajne poslovne udjele odnosno u kojima je obavljao funkciju člana uprave ili neku drugu rukovodeću funkciju, uključujući i informaciju o tome je li nad društvom provedena predstečajna nagodba, otvoren stečajni postupak, pokrenut postupak izvanredne uprave, donesena odluka o prisilnoj likvidaciji ili mu je ukinuto odobrenje za rad i je li primilo izvanrednu javnu financijsku potporu ili bilo subjekt restrukturiranja, oporavka ili sanacijskog postupka

20. informaciju o osobnim odnosima s članom uprave ili nadzornog odbora ili nositeljem ključne funkcije u kreditnoj instituciji, njezinu matičnom društvu ili društvu kći, imateljima kvalificiranog udjela u kreditnoj instituciji, dobavljačima, savjetnicima, ostalim pružateljima usluga ili konkurentima kreditne institucije, njezina matičnog društva ili društva kćeri

21. informaciju o tome je li kandidat trenutno izravno ili neizravno uključen u sudski postupak ili izvansudski spor (uključujući mirenje, arbitražu i sl.) protiv kreditne institucije, matičnog društva kreditne institucije ili društva kćeri ili imatelja kvalificiranog udjela u kreditnoj instituciji

22. informaciju o tome ima li kandidat ili je imao poslovni, profesionalni ili komercijalan odnos s kreditnom institucijom, njezinim matičnim društvom i društvom kćeri, imateljem kvalificiranog udjela u kreditnoj instituciji, klijentima, dobavljačima, savjetnicima, ostalim pružateljima usluga ili konkurentima kreditne institucije, njezina matičnog društva ili društva kćeri i, ako jest, pojedinosti o tome

23. informaciju o tome je li u odnosu na kandidata bilo određeno razdoblje u kojemu zbog potencijalnog sukoba interesa ne može preuzeti i početi obnašati funkciju na koju se imenuje (engl. cooling-off period)

24. informaciju o tome ima li kandidat financijske obveze prema kreditnoj instituciji, njezinu matičnom društvu i društvima kćerima ili imatelju kvalificiranog udjela i, ako je odgovor potvrdan, pojedinosti o tome

25. informaciju o tome ima li kandidat financijski interes poput vlasničkog udjela ili ulaganja u kreditnu instituciju, matičnu instituciju ili društvo kći i u klijentima, dobavljačima ili konkurentima kreditne institucije, njezina matičnog društva ili društva kćeri te, ako je odgovor potvrdan, pojedinosti o tome

26. informaciju o tome predstavlja li kandidat nekog od dioničara kreditne institucije, njezina matičnog društva ili društva kćeri, te je li kandidata na funkciju člana nadzornog odbora predložio značajan dioničar te, ako je odgovor potvrdan, pojedinosti o tome

27. informaciju o tome je li kandidat trenutno ili u posljednje dvije godine obnašao funkciju koja ima znatan politički utjecaj (međunarodno, nacionalno ili lokalno) i ima li odnose s politički izloženim osobama te, ako je odgovor potvrdan, pojedinosti o tome

28. informaciju o tome ima li kandidat neki odnos, poziciju ili uključenost koji nisu pokriveni prethodnim pitanjima i koji mogu utjecati na interes kreditne institucije te, ako je odgovor potvrdan, pojedinosti o tome

29. ako je odgovoreno potvrdno na neko od pitanja koja se odnose na sukob interesa, potrebno je navesti informaciju o procjeni je li taj sukob interesa značajan (ako nije, treba navesti razlog za takvo mišljenje) i navesti način kako se sukobom interesa može upravljati ili ga smanjiti

30. procjenu kreditne institucije o vremenu koje će kandidat trebati posvetiti funkciji na koju se imenuje

31. samoprocjenu kandidata o vremenu potrebnom za obavljanje funkcije na koju se imenuje (specificirati očekivani ukupan broj dana godišnje), informaciju o tome raspolaže li kandidat s dovoljno vremena za obavljanje funkcije na koju se imenuje i sve odgovornosti koje ona pokriva, je li kandidat zaposlen na puno radno vrijeme

32. informacije koje se odnose na funkcije koje se uzimaju u obzir pri procjeni može li kandidat ispuniti kriterij dovoljne vremenske posvećenosti ispunjavanju dužnosti kao i pojedinosti o tim funkcijama uključujući i broj funkcija koje ulaze u izračun radi utvrđivanja ograničenja broja funkcija koje kandidat može istodobno obavljati u skladu s člankom 12. ove Odluke

33. informaciju o tome je li kreditna institucija ovim imenovanjem usklađena s internom ciljanom zastupljenošću ili pravilima o raznolikosti na osnovi spola u smislu sastava uprave i nadzornog odbora, je li ovim imenovanjem kreditna institucija usklađena s internim politikama/pravilima o ostalim aspektima raznolikosti (poput obrazovanja i profesionalnog iskustva, dobi i zemljopisnog podrijetla)

34. informaciju o rezultatu procjene kolektivne primjerenosti uprave/nadzornog odbora koju je provela kreditna institucija koja treba sadržavati i rezultate procjene po pojedinim područjima procjene kao i opis u kojoj mjeri kandidat pridonosi postizanju kolektivne primjerenosti uprave i nadzornog odbora i objašnjenje koji su nedostaci u kolektivnoj primjerenosti uprave i nadzornog odbora dosad uočeni i utvrđeni i u kojoj mjeri imenovanje kandidata može otkloniti uočene nedostatke odnosno može li otkloniti neke ili sve nedostatke.

(3) Zahtjevu iz stavka 2. ovog članka prilažu se sljedeći dokumenti:

1. odluka o imenovanju predsjednika ili člana uprave odnosno predsjednika ili člana nadzornog odbora uvjetovana pribavljanjem prethodne suglasnosti Hrvatske narodne banke, odnosno ako je statutom predviđeno da određeni dioničar imenuje određeni broj članova nadzornog odbora, prilaže se odluka tog dioničara o imenovanju predsjednika ili člana nadzornog odbora uvjetovana pribavljanjem prethodne suglasnosti Hrvatske narodne banke

2. zapisnik sa sastanka nadzornog odbora na kojemu je donesena odluka o imenovanju predsjednika ili člana uprave, zapisnik s glavne skupštine na kojoj je donesena odluka o izboru predsjednika ili člana nadzornog odbora ili nacrt zapisnika ako konačna verzija zapisnika nije dostupna

3. preslika osobne iskaznice ili putovnice ovjerena od strane javnog bilježnika (uz ovjereni prijevod na hrvatski jezik ako je riječ o stranim državljanima)

4. izvornik odnosno preslika diplome ili istovjetnog dokumenta (potvrde, uvjerenja) izdanog od strane obrazovne institucije na kojoj je diploma stečena ovjerena od strane javnog bilježnika, odnosno prijevod preslike diplome ili istovjetnog dokumenta strane inozemne obrazovne institucije na kojoj je diploma stečena ovjeren od strane javnog bilježnika

5. potvrda pravne osobe ili subjekta (poslodavca) u kojemu je kandidat stekao iskustvo iz članaka 8. odnosno 9. ove Odluke, pri čemu je potrebno navesti vrstu funkcije i njezin položaj u hijerarhiji, stručna znanja koja je kandidat stekao na toj funkciji, opis vrste i složenosti poslova koje je kandidat obavljao na toj funkciji, uključujući i organizacijsku strukturu poslodavca kod kojega su se poslovi obavljali odnosno obnašala funkcija, njegov opseg nadležnosti, ovlasti za odlučivanje i odgovornosti, naziv i vrstu djelatnosti subjekta (poslodavca), broj podređenih radnika i razdoblje obavljanja funkcija (primjenjivo za kandidate koji u trenutku podnošenja zahtjeva ne obnašaju funkciju predsjednika uprave, člana uprave ili predsjednika odnosno člana nadzornog odbora u kreditnoj instituciji u Republici Hrvatskoj)

6. izjava kandidata iz Priloga ove Odluke

7. izjava kreditne institucije o planiranim ili poduzetim mjerama za smanjenje odnosno otklanjanje sukoba interesa iz članka 10. stavka 11. ove Odluke, ako je utvrđeno postojanje sukoba interesa kojim se može upravljati

8. program rada iz članka 15. ove Odluke, s potpisom kandidata i naznačenim datumom izrade, uz odluku nadzornog odbora kojom se daje suglasnost za isti program rada kandidata (primjenjivo za kandidata koji se imenuje za predsjednika ili člana uprave)

9. izvod iz kaznene i prekršajne evidencije, i to:

1) za državljane Republike Hrvatske uvjerenje općinskog suda o tome vodi li se protiv kandidata kazneni postupak, koje nije starije od mjesec dana od dana podnošenja zahtjeva za izdavanje prethodne suglasnosti

2) za strane državljane i državljane Republike Hrvatske koji su u posljednjih pet godina živjeli izvan Republike Hrvatske podatke o prekršajnoj neosuđivanosti odnosno neosuđivanosti na osnovi upravnih sankcija kandidata, o tome vodi li se protiv kandidata kazneni ili prekršajni postupak ili postupak za izricanje upravne sankcije te o tome je li kandidat pravomoćno osuđen za kazneno djelo, koji nisu stariji od mjesec dana od dana podnošenja zahtjeva za izdavanje prethodne suglasnosti (podaci se trebaju odnositi na sve jurisdikcije u kojima je kandidat živio u posljednjih pet godina) i

10. popis kandidata odabranih za ulazak u uži izbor ili obrazloženje zašto on nije dostavljen

11. životopis kandidata

12. ispunjeni Upitnici za kandidata (glavni upitnik i upitnik nacionalnih specifičnosti) koji sadržavaju informacije iz stavka 2. ovog članka i

13. obrazac interne procjene primjerenosti kandidata koju je provela kreditna institucija.

(4) Kada se zahtjev podnosi za osobu koja se ponovno imenuje u upravu odnosno nadzorni odbor kreditne institucije, zahtjevu za izdavanje prethodne suglasnosti nije potrebno priložiti dokumente navedene pod točkama 4., 5. i 10. stavka 3. ovog članka s obzirom na to da Hrvatska narodna banka u tom slučaju neće ponovno procjenjivati kriterije iskustva te stručnih znanja i sposobnosti.

(5) U slučaju iz stavka 4. ovog članka, ako su se osobi koja se ponovo imenuje u upravu kreditne institucije promijenila područja poslovanja za koja je nadležna, Hrvatska narodna banka procjenjivat će osim ostalih kriterija primjerenosti i njezino iskustvo i stručna znanja i sposobnosti.

(6) Osim dokumenata iz stavka 3. ovog članka zahtjevu se mogu priložiti i drugi dokumenti kojima se mogu potvrditi dobar ugled, savjesnost, poštenje, neovisnost mišljenja, stručna znanja, sposobnost i iskustvo kandidata.

Program rada

Članak 15.

(1) Program rada za kandidata koji se predlaže imenovati za predsjednika ili člana uprave treba sadržavati:

1. sažetu analizu poslovanja s pokazateljima uspješnosti i efikasnosti poslovanja, uključujući profil rizičnosti kreditne institucije koji sadržava minimalno procjenu izloženosti kreditnom riziku, tržišnom riziku, operativnom riziku, kamatnom riziku koji proizlazi iz poslova koji se vode u knjizi pozicija kojima se ne trguje te procjenu izloženosti riziku likvidnosti u kreditnoj instituciji u kojoj je predložen za predsjednika ili člana uprave, uključujući kao sastavni dio analize i projekciju financijskog položaja kreditne institucije koja minimalno uključuje plan kapitala te bilancu i račun dobiti i gubitka za mandatno razdoblje, a koja sadržajno odgovara bilanci i računu dobiti i gubitka koja se dostavlja Hrvatskoj narodnoj banci na temelju Provedbene uredbe Europske komisije (EU) 2021/451 od 17. prosinca 2020. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća u pogledu nadzornog izvješćivanja institucija i stavljanju izvan snage Provedbene uredbe (EU) br. 680/2014 od 15. (Tekst značajan za EGP) (SL L 97, 19. 3. 2021., str. 1) kako je posljednji put izmijenjena Provedbenom uredbom Komisije (EU) 2024/855 od 15. ožujka 2024. o izmjeni provedbenih tehničkih standarda utvrđenih u Provedbenoj uredbi (EU) 2021/451 u pogledu pravila o nadzornom izvješćivanju o kamatnom riziku u knjizi pozicija kojima se ne trguje (SL L 855/1, 24. 4. 2024.)

2. opis okružja u kojemu posluje kreditna institucija i njezin položaj u odnosu na usporedive kreditne institucije te u odnosu na bankovni sustav u cjelini, uočene prednosti, ali i određene slabosti u odnosu na usporedive grupe kreditnih institucija

3. opis makroekonomskih i drugih pretpostavki koje su uzete u obzir pri planiranju

4. detaljan opis planiranih aktivnosti u mandatnom razdoblju i dinamiku realizacije, pri čemu valja istaknuti značajne promjene u odnosu na postojeće stanje

5. planirane aktivnosti i infrastrukturne prilagodbe vezane uz informacijski sustav, interne politike i procedure, sustav unutarnjih kontrola i ostale funkcije koje su podrška osnovnim aktivnostima

6. ovisno o planiranim aktivnostima, objašnjenje mogućih potreba za organizacijskom prilagodbom i detaljnu razradu nove organizacijske sheme s naznakom novih nositelja ključnih funkcija u kreditnoj instituciji

7. podjelu nadležnosti između članova uprave, uključujući i predsjednika uprave, te objašnjenje i promjene u odnosu na postojeće stanje i moguće promjene u upravi i

8. ako je riječ o ponovnom imenovanju iste osobe za predsjednika ili člana uprave, analizu odstupanja stvarnog stanja u odnosu na stanje koje je bilo planirano u prethodnom programu rada s obrazloženjem odstupanja.

(2) Pri izradi programa rada iz stavka 1. ovog članka kandidat za predsjednika ili člana uprave kreditne institucije dužan je uzeti u obzir poslovnu strategiju i financijski plan kreditne institucije.

(3) Uzimajući u obzir odredbe stavaka 2. ovog članka kandidat za člana uprave obvezan je detaljno razraditi pojedine dijelove iz obveznog okvira programa rada kandidata za predsjednika uprave koje su važne za realizaciju i učinke planiranih aktivnosti u njegovu području budućeg rada i odgovornosti.

Intervju

Članak 16.

(1) Hrvatska narodna banka u skladu s člankom 45. stavkom 9. i člankom 49. stavkom 9. Zakona o kreditnim institucijama može pozvati kandidata kreditne institucije na intervju u svrhu prikupljanja dodatnih informacija kao i provjere zaprimljenih informacija ili činjenica koje su potrebne za provođenje procjene i donošenja odluke o zahtjevu za izdavanje prethodne suglasnosti.

(2) Hrvatska narodna banka pozvati će kandidata u slučaju iz stavka 1. ovog članka najmanje tri radna dana prije održavanja intervjua.

Suradnja i razmjena informacija između nadležnih tijela

Članak 17.

(1) Hrvatska narodna banka može na temelju članaka 163. i 168. Zakona o kreditnim institucijama u postupku odlučivanja o zahtjevu za izdavanje prethodne suglasnosti za obavljanje funkcije predsjednika uprave, člana uprave, predsjednika nadzornog odbora odnosno člana nadzornog odbora, od nadležnog tijela zatražiti bilo koju informaciju koja je potrebna radi provedbe procjene primjerenosti kandidata.

(2) Hrvatska narodna banka može u informacijskom sustavu europskih nadzornih tijela provjeriti postoji li neko drugo nadležno tijelo koje posjeduje bilo koju informaciju koja je potrebna radi provedbe procjene primjerenosti kandidata, te nakon toga od tog nadležnog tijela zatražiti informacije relevantne za procjenu primjerenosti.

(3) Informacije iz stavaka 1. i 2. ovog članka koje Hrvatska narodna banka može zatražiti od drugoga nadležnog tijela mogu uključivati rezultat procjene primjerenosti i obrazloženje odluke, nedostatke u primjerenosti ako su utvrđeni, korektivne mjere koje su poduzete, poziciju za koju je kandidat bio procjenjivan te informacije o veličini, opsegu i složenosti poslovanja institucije u kojoj je obnašao tu funkciju.

(4) Ako Hrvatska narodna banka donese odluku o procjeni primjerenosti kandidata različitu od procjene nadležnog tijela iz stavka 1. ovog članka, o tome će obavijestiti to nadležno tijelo.

IV. PROCJENA PRIMJERENOSTI NOSITELJA
 KLJUČNIH FUNKCIJA

Nositelji ključnih funkcija

Članak 18.

(1) Kreditna institucija dužna je u skladu s vrstom, opsegom i složenošću poslova te svojom organizacijom odrediti ključne funkcije u kreditnoj instituciji.

(2) Nositeljima ključnih funkcija kreditna institucija dužna je odrediti osobe odgovorne za rad internih kontrolnih funkcija, ovlaštenu osobu za sprječavanje pranja novca, osobe odgovorne za poslovanje s korporativnim klijentima i stanovništvom, glavnoga financijskog direktora (engl. chief financial officer), osobu odgovornu za poslovanje riznice, prokurista i ostale osobe koje obnašaju one funkcije koje im omogućuju značajan utjecaj na upravljanje kreditnom institucijom, ali koji nisu ni članovi uprave, ni članovi nadzornog odbora.

(3) Uprava kreditne institucije dužna je donijeti i provoditi politiku za izbor i procjenu primjerenosti nositelja ključnih funkcija u kreditnoj instituciji.

(4) Primjerenim nositeljem ključne funkcije smatra se osoba:

1. koja ima dobar ugled, poštenje i savjesnost

2. koja ima odgovarajuća stručna znanja, sposobnost i iskustvo potrebne za kvalitetno obavljanje svojih dužnosti.

(5) Na procjenu kriterija iz stavka 4. ovog članka za nositelje ključnih funkcija na odgovarajući se način primjenjuju kriteriji iz članaka od 6. do 9. ove Odluke. Pri procjeni odgovarajućih stručnih znanja, sposobnosti i iskustva nositelja ključnih funkcija potrebno je uzeti u obzir vrstu ključne funkcije i područje odgovornosti nositelja ključne funkcije.

(6) Ako nositelj ključne funkcije ne zadovoljava u potpunosti neki od relevantnih uvjeta iz članaka 7., 8. ili 9 ove Odluke., ali su ti uvjeti u skladu s važećim uvjetima kreditne institucije, kreditna institucija dužna je za subjekte iz članka 53. stavka 1. Zakona o kreditnim institucijama Hrvatskoj narodnoj banci dostaviti detaljno obrazloženje razloga zbog kojih se može smatrati da voditelj interne kontrolne funkcije i glavni financijski direktor udovoljavaju tim uvjetima i razloge zbog kojih procjenjuje da nije potrebno postupiti u skladu sa odredbama članka 52. stavka 4. točaka 2. ili 3. Zakona o kreditnim institucijama.

(7) U skladu s odredbama članka 53. Zakona o kreditnim institucijama, kreditna institucija dužna je za potrebe provjere ispunjenja uvjeta iz stavka 4. ovog članka za voditelja interne kontrolne funkcije i glavnog financijskog direktora Hrvatskoj narodnoj banci dostaviti odgovarajuće informacije, podatke i dokumentaciju iz članka 14. ove Odluke.

V. SADRŽAJ POLITIKA KREDITNE INSTITUCIJE I DINAMIKA PROCJENE PRIMJERENOSTI PREDSJEDNIKA I ČLANOVA UPRAVE, PREDSJEDNIKA I ČLANOVA NADZORNOG ODBORA I NOSITELJA
 KLJUČNIH FUNKCIJA

Politika o ciljanoj strukturi uprave i nadzornog odbora

Članak 19.

(1) Kreditna institucija dužna je donijeti i provoditi politiku kojom će propisati ciljanu strukturu uprave i nadzornog odbora s obzirom na:

1. vrstu, opseg i složenost poslova kreditne institucije

2. profil rizičnosti kreditne institucije i

3. poslovnu strategiju kreditne institucije.

(2) Politiku iz stavka 1. ovog članka:

1. za upravu donosi uprava uz prethodnu suglasnost nadzornog odbora, a

2. za nadzorni odbor donosi glavna skupština kreditne institucije.

(3) Kreditna institucija dužna je politikom o ciljanoj strukturi uprave i nadzornog odbora detaljno propisati uvjete za predsjednika uprave, pojedine članove uprave te predsjednika i pojedine članove nadzornog odbora odnosno nositelje ključnih funkcija, uključujući:

1. njihovu specifičnu nadležnost

2. odgovarajuća stručna znanja, sposobnost i iskustvo potrebne za ispunjavanje obveza iz njihove nadležnosti

3. zahtjev za uvodnu i kontinuiranu edukaciju, njihove ciljeve zasebno za upravu i nadzorni odbor kao cjelinu i njihove članove pojedinačno, stručne službe odgovorne za razvoj programa uvodne i kontinuirane edukacije, ljudske i financijske resurse potrebne za njihovu provedbu kao i postupak kojim se uređuje pravo svakog člana uprave ili nadzornog odbora da može zatražiti edukaciju

4. zahtjev za posvećenost ispunjavanju obveza iz njihove nadležnosti, uključujući i analizu koju kreditna institucija mora obaviti radi utvrđivanja može li kandidat posvetiti dovoljno vremena obavljanju dužnosti

5. situacije, odnose i okolnosti koji jesu ili mogu biti sukob interesa, mjere za otklanjanje sukoba interesa odnosno mjere za upravljanje i smanjenje potencijalnog sukoba interesa

6. zahtjev za promicanje raznolikosti uprave i nadzornog odbora i

7. planove sukcesije, politike i procedure kreditne institucije za postupanje u slučaju iznenadnih ili neočekivanih odsutnosti ili odlazaka člana uprave odnosno nadzornog odbora s njihovih funkcija.

(4) Prije donošenja odluke o imenovanju kandidata i provođenja aktivnosti u skladu s člankom 20. ove Odluke kreditna institucija dužna je izraditi popis osoba odabranih za ulazak u uži izbor kandidata, pri čemu se trebaju uzeti u obzir i ciljevi raznolikosti utvrđeni politikom iz stavka 3. točke 6. ovog članka o ciljanoj strukturi uprave i nadzornog odbora kreditne institucije. Iznimno, kreditna institucija nije dužna izraditi popis osoba odabranih za ulazak u uži izbor kandidata, ako na zadovoljavajući način obrazloži zašto to nije moguće.

(5) Odbor za imenovanja odnosno nadzorni odbor male i jednostavne kreditne institucije dužan je izraditi plan sukcesije za imenovanje na funkciju u upravi u svrhu osiguranja kontinuiteta odlučivanja i funkcioniranja uprave kreditne institucije. Pri izradi plana sukcesije potrebno je uzeti u obzir ciljeve utvrđene u politici za promicanje raznolikosti uprave kreditne institucije.

(6) Pri procjeni dobrog ugleda, poštenja, savjesnosti i sukoba interesa kreditna institucija dužna je voditi računa o tome da predsjednik uprave, članovi uprave, predsjednik nadzornog odbora, članovi nadzornog odbora i nositelji ključnih funkcija trebaju u svakom slučaju imati dobar ugled, savjesnost i poštenje, ne smiju biti u sukobu interesa kojim se ne može upravljati, te je dužna razmotriti sve dostupne informacije koje bi mogle dovesti u sumnju dobar ugled, poštenje i savjesnost odnosno upućivati na sukob interesa tih osoba.

(7) Nadzorni odbor, odnosno kad je primjenjivo odbor za imenovanja, dužan je u suradnji s funkcijom upravljanja ljudskim resursima aktivno sudjelovati u izboru kandidata za funkcije u upravi kreditne institucije.

Zahtjevi vezani uz postupak procjene primjerenosti

Članak 20.

(1) Kreditna institucija dužna je prije podnošenja zahtjeva Hrvatskoj narodnoj banci u skladu s odredbama članaka 45., 46., 49. i 50. Zakona o kreditnim institucijama provesti postupak procjene primjerenosti svakoga kandidata za predsjednika uprave, člana uprave, predsjednika nadzornog odbora i člana nadzornog odbora, pri čemu treba uzeti u obzir nadzorna očekivanja kako je utvrđeno glavom VI. Zakona o kreditnim institucijama, ovom Odlukom, relevantnim smjernicama iz članka 2. ove Odluke i internim propisima kreditne institucije.

(2) Kreditna institucija dužna je provesti postupak procjene primjerenosti svakoga kandidata za nositelja ključnih funkcija u kreditnoj instituciji prije imenovanja na tu funkciju, pri čemu treba uzeti u obzir nadzorna očekivanja kako je utvrđeno glavom VII. Zakona o kreditnim institucijama, ovom Odlukom, relevantnim smjernicama iz članka 2. ove Odluke i internim propisima kreditne institucije, a ako kreditna institucija utvrdi da kandidat za nositelja ključne funkcije nije primjeren, takav kandidat ne može biti imenovan.

(3) Kreditna institucija dužna je najmanje jednom godišnje provoditi postupak redovite ponovne procjene primjerenosti predsjednika uprave, članova uprave, predsjednika nadzornog odbora i članova nadzornog odbora te nositelja ključnih funkcija u kreditnoj instituciji s ciljem utvrđivanja njihove stalne primjerenosti za obnašanje funkcija na koje su imenovani.

(4) Pri provođenju redovite godišnje procjene primjerenosti predsjednika uprave, pojedinih članova uprave, predsjednika nadzornog odbora, odnosno članova nadzornog odbora kreditna institucija dužna je voditi računa o primjerenosti uprave odnosno nadzornog odbora u cjelini.

(5) Ako postoje opravdani razlozi za sumnju da se odvijalo pranje novca ili financiranje terorizma odnosno da se trenutačno odvija ili da je bilo pokušaja pranja novca ili financiranja terorizma odnosno da su takvi pokušaji trenutno u tijeku ili da postoji povećani rizik kad je riječ o pranju novca ili financiranju terorizma u vezi s tim, kreditna institucija dužna je bez odgađanja provesti izvanrednu procjenu primjerenosti predsjednika uprave, člana uprave, predsjednika nadzornog odbora, člana nadzornog odbora ili nositelja ključne funkcije, a osobito u sljedećim situacijama:

1. kada nisu provedene odgovarajuće unutarnje kontrole ili uspostavljeni sustavi za upravljanje, praćenje i ublažavanje rizika od pranja novca ili financiranja terorizma (npr. utvrđeni na temelju nalaza nadzora u sklopu izravnih ili neizravnih nadzora ili drugih supervizorskih aktivnosti ili u sklopu vođenja postupka povodom izricanja upravnih sankcija)

2. kreditna institucija krši svoje obveze koje se odnose na sprječavanje pranja novca i financiranja terorizma u Republici Hrvatskoj ili državi članici domaćinu u kojoj neposredno pruža usluge ili preko podružnice ili u trećoj zemlji u kojoj posluje preko podružnice ili

3. kreditna institucija znatno je promijenila svoju poslovnu aktivnost ili poslovni model na način koji upućuje na to da se njezina izloženost riziku od pranja novca ili financiranja terorizma znatno povećala.

(6) Pri provođenju postupka iz stavka 5. ovog članka nije potrebno provoditi procjenu primjerenosti u punom opsegu već se može provesti samo djelomična procjena utjecaja izmijenjenih okolnosti na primjerenost predsjednika uprave, člana uprave, predsjednika nadzornog odbora, člana nadzornog odbora ili nositelja ključne funkcije.

(7) Izvanredna procjena primjerenosti koju Hrvatska narodna banka provodi na temelju članka 44. stavka 5., članka 48. stavka 5. i članka 53. stavka 9. Zakona o kreditnim institucijama ako sazna da su se relevantne informacije o primjerenosti članova uprave, nadzornog odbora ili nositelja ključne funkcije promijenile i da bi ta promjena mogla utjecati na primjerenost članova uprave, nadzornog odbora ili nositelja ključne funkcije provesti će se samo u odnosu na te nove činjenice ili okolnosti, odnosno vezano uz kriterij za članstvo u upravi ili nadzornom odboru kreditne institucije na koji imaju značajan učinak.

(8) Kreditna institucija dužna je osigurati da su informacije o primjerenosti predsjednika i članova uprave te predsjednika i članova nadzornog odbora u svakom trenutku ažurne te je dužna najmanje jednom godišnje, i to najkasnije do 30. lipnja tekuće godine za prethodnu godinu, dostaviti Hrvatskoj narodnoj banci ažurirane informacije iz članka 14. stavka 2. ove Odluke za predsjednika i članove uprave te predsjednika i članove nadzornog odbora i priložiti obrazložene rezultate redovite procjene primjerenosti koju je provela.

(9) Kreditna institucija dužna je osigurati da su informacije o primjerenosti nositelja ključnih funkcija u svakom trenutku ažurne te je dužna na zahtjev Hrvatske narode banke u roku od osam radnih dana dostaviti ažurnu procjenu primjerenosti te druge informacije i dokumentaciju kojima se osigurava ispunjenje ove obveze.

(10) Subjekti iz članka 53. stavka 1. Zakona o kreditnim institucijama dužni su najmanje jednom godišnje, i to najkasnije do 30. lipnja tekuće godine za prethodnu godinu, dostaviti Hrvatskoj narodnoj banci ažurirane informacije i relevantnu dokumentaciju iz članka 14. stavka 2. za voditelje internih kontrolnih funkcija i glavnog financijskog direktora te priložiti obrazložene rezultate redovite procjene primjerenosti koju je provela.

(11) Iznimno od stavaka 8. i 10. ovog članka, ako dođe do promjene informacija koje bi mogle upućivati na to da osoba više ne zadovoljava propisane uvjete primjerenosti, kreditna institucija dužna je o tome bez odgađanja obavijestiti Hrvatsku narodnu banku te pokrenuti postupak izvanredne procjene primjerenosti.

(12) Kreditna institucija dužna je redovito izvještavati Hrvatsku narodnu banku o situaciji u vezi s kojom je utvrđeno postojanje utvrđenog ili mogućeg sukoba interesa iz članka 10. ove Odluke.

Aktivnosti koje slijede nakon provedenog postupka procjene primjerenosti i korektivne mjere kreditne institucije

Članak 21.

(1) Ako u postupku redovne ili izvanredne procjene primjerenosti kreditna institucija utvrdi da predsjednik uprave, član uprave, predsjednik nadzornog odbora ili član nadzornog odbora više nije primjeren, kreditna institucija dužna je u skladu s odredbama članka 44. stavka 4. i članka 48. stavka 4. Zakona o kreditnim institucijama obavijestiti Hrvatsku narodnu banku o rezultatima procjene i svojoj odluci te o korektivnim mjerama koje je odlučila poduzeti radi uspostave njegove ponovne primjerenosti ili o odluci o njegovoj zamjeni drugim kandidatom. Rezultate procjene i odluku kreditna institucija dužna je obrazložiti.

(2) Ako subjekt iz članka 53. stavka 1. u postupku redovite ili izvanredne procjene primjerenosti utvrdi da voditelj interne kontrolne funkcije ili glavni financijski direktor više nije primjeren, dužan je u skladu s odredbama članka 53. stavka 8. Zakona o kreditnim institucijama obavijestiti Hrvatsku narodnu banku o rezultatima procjene i svojoj odluci te o korektivnim mjerama koje je odlučilo poduzeti radi uspostave njegove ponovne primjerenosti ili o odluci o njegovoj zamjeni drugim kandidatom. Rezultate procjene i odluku subjekt iz članka 53. stavka 1. dužan je obrazložiti.

(3) Ako kreditna institucija pri procjeni kolektivne primjerenosti uprave odnosno nadzornog odbora utvrdi nedostatke u njihovoj kolektivnoj primjerenosti dužna je poduzeti korektivne mjere za njihovo otklanjanje u primjerenom roku i o tome bez odgađanja obavijestiti Hrvatsku narodnu banku.

(4) Korektivne mjere koje kreditna institucija može poduzeti za otklanjanje nedostataka u primjerenosti mogu uključivati primjenu mjera odnosno provedbu aktivnosti za smanjenje odnosno otklanjanje sukoba interesa, stručno usavršavanje i dodatna edukacija pojedinih članova uprave ili nadzornog odbora ili nositelja ključnih funkcija odnosno uprave ili nadzornog odbora u cjelini i druge slične mjere u svrhu osiguravanja pojedinačne i kolektivne primjerenosti uprave i nadzornog odbora kreditne institucije.

(5) Kreditna institucija dužna je sve postupke procjene primjerenosti predsjednika uprave, pojedinih članova uprave, predsjednika nadzornog odbora, članova nadzornog odbora i nositelja ključnih funkcija u kreditnoj instituciji, uključujući i postupke redovne i izvanredne procjene primjerenosti, adekvatno dokumentirati u skladu s člankom 22. stavkom 1. točkom 5. ove Odluke.

(6) Kreditna institucija dužna je obvezati predsjednika uprave, članove uprave, predsjednika nadzornog odbora, članove nadzornog odbora i nositelje ključnih funkcija da obavijeste stručnu službu iz članka 22. stavka 1. točke 1. ove Odluke o svakom bitnom događaju ili okolnosti koja značajno utječe na njihovu primjerenost za obavljanje funkcije na koju su imenovani, odnosno najmanje jednom godišnje obavijeste o činjenici da su podaci na osnovi kojih je izvršena inicijalna procjena primjerenosti nepromijenjeni.

Politika za izbor i postupak procjene primjerenosti

Članak 22.

(1) Kreditna institucija dužna je politikom za izbor i postupak procjene primjerenosti propisati najmanje sljedeće:

1. stručnu službu odgovornu za provedbu procjene primjerenosti predsjednika uprave, pojedinog člana uprave, predsjednika nadzornog odbora, člana nadzornog odbora i nositelja ključnih funkcija u kreditnoj instituciji

2. postupak procjene primjerenosti uključujući rokove dostave dokumentacije, rokove i način provedbe postupka, način očitovanja osobe koja se procjenjuje i izvješćivanje o rezultatima postupka

3. informacije i dokumentaciju koje predsjednik uprave, član uprave, predsjednik nadzornog odbora, član nadzornog odbora odnosno nositelj ključne funkcije treba dostaviti kreditnoj instituciji za provedbu procjene

4. situacije, događaje i okolnosti zbog kojih je potrebno izvršiti izvanrednu procjenu primjerenosti pojedinog člana uprave, nadzornog odbora i nositelja ključne funkcije i

5. oblik i način čuvanja dokumentacije o provedenom postupku procjene primjerenosti.

(2) Uprava kreditne institucije, uz prethodnu suglasnost nadzornog odbora, donosi i ažurira politiku za izbor i postupak procjene primjerenosti iz stavka 1. ovog članka.

(3) Funkcija praćenja usklađenosti provodi analizu načina na koji politika o postupku procjene primjerenosti utječe na usklađenost kreditne institucije s propisima kao i njezinim internim politikama te izvještava upravu i nadzorni odbor o svim utvrđenim rizicima i pitanjima neusklađenosti.

(4) Nadzorni odbor kreditne institucije dužan je nadzirati djelotvornost politike o postupku procjene primjerenosti kao i postupak njezine izrade i primjene.

(5) Politika o postupku procjene primjerenosti iz stavka 1. ovog članka mora biti jasna, dobro dokumentirana i dostupna svim radnicima kreditne institucije.

(6) Matična kreditna institucija u grupi kreditnih institucija u Republici Hrvatskoj dužna je donijeti politiku o procjeni primjerenosti na razini grupe i osigurati njezinu primjenu u svim društvima kćerima koja su obuhvaćena bonitetnom konsolidacijom.

Postupak procjene primjerenosti kreditne institucije i
 odluka o primjerenosti

Članak 23.

(1) Procjenu primjerenosti predsjednika odnosno člana nadzornog odbora provodi stručna služba iz članka 22. stavka 1. točke 1. ove Odluke. Na temelju rezultata procjene primjerenosti uprava priprema prijedlog odluke o primjerenosti predsjednika odnosno člana nadzornog odbora. Uprava prijedlog odluke dostavlja nadzornom odboru ili odboru za imenovanja, ako je osnovan, na očitovanje. Glavna skupština donosi odluku o primjerenosti predsjednika odnosno člana nadzornog odbora na osnovi rezultata procjene primjerenosti i svih informacija koje su potrebne za donošenje neovisne i objektivne odluke.

(2) Procjenu primjerenosti s prijedlogom odluke o primjerenosti predsjednika ili člana uprave priprema stručna služba iz stavka 1. ovog članka. Uprava prijedlog odluke dostavlja nadzornom odboru ili odboru za imenovanja, ako je osnovan, na očitovanje. Odluku o primjerenosti predsjednika ili člana uprave donosi nadzorni odbor.

(3) Rezultate procjene primjerenosti s prijedlogom odluke o primjerenosti nositelja ključne funkcije priprema stručna služba iz stavka 1. ovog članka. Uprava donosi odluku o primjerenosti nositelja ključne funkcije, osim za voditelje internih kontrolnih funkcija. Odluku kreditne institucije o primjerenosti voditelja interne kontrolne funkcije donosi nadzorni odbor.

Procjena kolektivne primjerenosti

Članak 24.

(1) Pri procjeni kolektivne primjerenosti uprave i nadzornog odbora kreditna institucija dužna je usporediti njihov trenutni sastav kao i njihovo zajedničko stručno znanje, sposobnosti i radno iskustvo s ciljanom kolektivnom primjerenošću u skladu s člankom 41. Zakona o kreditnim institucijama i ciljanom strukturom uprave i nadzornog odbora utvrđenom politikom iz članka 19. ove Odluke. Pritom je kreditna institucija dužna uzeti u obzir i rezultate procjene primjerenosti pojedinačnih članova uprave i nadzornog odbora.

(2) Kreditna institucija dužna je razviti metodologiju za procjenu kolektivne primjerenosti uprave i nadzornog odbora.

(3) Glavna skupština donosi odluku o kolektivnoj primjerenosti nadzornog odbora. Na postupak donošenja ove odluke na odgovarajući se način primjenjuje članak 23. stavak 1. ove Odluke.

(4) Nadzorni odbor donosi odluku o kolektivnoj primjernosti uprave. Na postupak donošenja ove odluke na odgovarajući se način primjenjuje članak 23. stavak 2. ove Odluke.

(5) Kreditna institucija dužna je provesti procjenu kolektivne primjerenosti obvezno u sljedećim slučajevima:

1. kada se predsjednik uprave, član uprave odnosno predsjednik, član nadzornog odbora imenuje prvi put

2. pri ponovnom imenovanju osobe za koju je podnesen zahtjev za imenovanje

3. ako se osobi za koju je podnesen zahtjev za imenovanje promijenilo područje nadležnosti

4. pri značajnoj promjeni poslovnog modela, sklonosti preuzimanju rizika ili strategiji rizika kreditne institucije

5. pri promjenama u strukturi grupe

6. kada postoje opravdani razlozi za sumnju da se odvijalo pranje novca ili financiranje terorizma odnosno da se trenutačno odvija ili da je bilo pokušaja pranja novca ili financiranja terorizma odnosno da su takvi pokušaji trenutačno u tijeku ili da postoji povećani rizik kad je riječ o pranju novca ili financiranju terorizma u vezi s tim, a pogotovo u situacijama opisanima u članku 20. stavku 5. ove Odluke i

7. u svakom drugom slučaju koji može znatno utjecati na kolektivnu primjerenost uprave ili nadzornog odbora.

Raznolikost uprave i nadzornog odbora

Članak 25.

(1) Pri imenovanju članova uprave i nadzornog odbora kreditna institucija i odbor za imenovanja, ako je osnovan, dužni su voditi računa o tome da struktura uprave i nadzornog odbora bude dovoljno raznolika.

(2) Kreditna institucija dužna je donijeti politiku promicanja raznolikosti uprave i nadzornog odbora s posebnim naglaskom na promicanju rodne ravnoteže u upravljačkom tijelu, koja omogućuje da se pri imenovanju članova uprave i nadzornog odbora dobije širok raspon kvaliteta i kompetencija, osobito vezano uz stručna znanja, sposobnosti i radno iskustvo kandidata radi zastupljenosti različitih stajališta i iskustava s ciljem ostvarivanja višeg stupnja neovisnosti mišljenja koje članovi uprave i nadzornog odbora moraju imati pri izvršavanju svojih zadataka.

(3) U svrhu ispunjenja odredbi iz stavka 1. ovog članka, kreditna institucija dužna je politikom promicanja raznolikosti uzeti u obzir sljedeće aspekte raznolikosti:

1. obrazovanje

2. profesionalno iskustvo

3. spol

4. dob i

5. zemljopisno podrijetlo, ako je primjenjivo.

(4) Značajna kreditna institucija dužna je na smislen način kvantitativno odrediti ciljanu zastupljenost manje zastupljenog spola u upravi i nadzornom odboru te smislenu strategiju i vremenski okvir za postizanje tog cilja. U sklopu redovite procjene primjerenosti uprave i nadzornog odbora značajna kreditna institucija dužna je ocijeniti svoju usklađenost s ciljem koji se odnosi na broj članova manje zastupljenog spola, a ako navedeni cilj nije ispunjen, mora pružiti obrazloženje neispunjavanja cilja, mjere koje će poduzeti i prikladan vremenski okvir za njegovo postizanje.

(5) Hrvatska narodna banka će pri procjeni odgovarajuće raznolikosti uprave i nadzornog odbora voditi računa o vrsti, opsegu i složenosti poslova koje kreditna institucija obavlja i rizicima kojima jest ili kojima bi mogla biti izložena. Pri toj procjeni Hrvatska narodna banka uzet će, među ostalim, u obzir raznolikost s obzirom na potrebna znanja, sposobnosti i iskustvo.

Uvodna i kontinuirana edukacija

Članak 26.

(1) Kreditna institucija dužna je osigurati uvodnu edukaciju za predsjednika uprave, člana uprave, predsjednika nadzornog odbora te člana nadzornog odbora koji se prvi put imenuju na funkciju u toj kreditnoj instituciji unutar šest mjeseci od njihova imenovanja radi olakšavanja razumijevanja strukture, poslovnog modela, profila rizičnosti i sustava upravljanja kreditne institucije te njihove uloge u kreditnoj instituciji kao i radi otklanjanja eventualnih nedostataka koji su utvrđeni pri procjeni primjerenosti kandidata.

(2) Kreditna institucija dužna je donijeti politiku i utvrditi postupak za uvodnu i kontinuiranu edukaciju predsjednika uprave, članova uprave, predsjednika nadzornog odbora, članova nadzornog odbora, u svrhu osiguranja trajne prikladnosti njihovih stručnih znanja.

(3) Kreditna institucija dužna je ažurirati politike, procedure i planove za uvodnu i kontinuiranu edukaciju te uzimati u obzir promjene koje mogu nastati u sustavu upravljanja, strateške promjene, tržišna kretanja, nove proizvode koje kreditna institucija nudi i ostale relevantne promjene kao i promjene zakonodavnog okvira.

(4) Kreditna institucija dužna je osigurati odgovarajuće ljudske i financijske resurse potrebne za provođenje uvodne i kontinuirane edukacije, uključujući edukaciju iz područja okolišnih, društvenih, upravljačkih te IKT rizika, za predsjednika odnosno članove uprave te predsjednika odnosno članove nadzornog odbora. Tijekom planiranja potrebnih ljudskih i financijskih resursa kreditna institucija može uzeti u obzir dostupne relevantne referentne vrijednosti bankarskog sektora vezano uz troškove potrebne za edukaciju, uključujući i rezultate referentnih vrijednosti koje prikuplja Europsko nadzorno tijelo za bankarstvo.

(5) Kreditna institucija dužna je uspostaviti postupak za utvrđivanje poslovnih područja za koja procjenjuje da postoji potreba za stručnim usavršavanjem i kontinuiranom edukacijom uprave i nadzornog odbora u cjelini kao i pojedinih članova uprave odnosno nadzornog odbora.

PRIJELAZNE I ZAVRŠNE ODREDBE

Članak 27.

(1) Danom stupanja na snagu ove Odluke prestaje važiti Odluka o procjeni primjerenosti predsjednika uprave, člana uprave, člana nadzornog odbora i nositelja ključne funkcije u kreditnoj instituciji (»Narodne novine«, br. 20/2021. i 104/2022.).

(2) Zahtjevi zaprimljeni prije stupanja na snagu ove Odluke dovršit će se u skladu s odredbama ove Odluke.

(3) Odluka se objavljuje u »Narodnim novinama« te stupa na snagu osmog dana od dana objave.

(4) Kreditna institucija dužna je uskladiti svoje politike i procedure s odredbama ove Odluke najkasnije do 30. lipnja 2026.

(5) Kreditna institucija iz članka 53. stavka 1. Zakona o kreditnim institucijama dužna je za voditelje internih kontrolnih funkcija i glavnog financijskog direktora, koji te funkcije obavljaju na dan stupanja na snagu Zakona o kreditnim institucijama (»Narodne novine«, br. 22/2026.), Hrvatskoj narodnoj banci dostaviti njihovu procjenu primjerenosti, te informacije i dokumentaciju iz članka 52. Zakona o kreditnim institucijama bez odgađanja pri prvoj sljedećoj procjeni, a najkasnije godinu dana od dana stupanja na snagu Zakona o kreditnim institucijama.

O.br. 102-091/03-26/BV
 Zagreb, 13. ožujka 2026.

Guverner
 Boris Vujčić, v. r.

PRILOG

IZJAVA DA KANDIDAT ZA PREDSJEDNIKA ILI ČLANA UPRAVE, PREDSJEDNIKA ILI ČLANA NADZORNOG ODBORA ODNOSNO NOSITELJA KLJUČNE FUNKCIJE KREDITNE INSTITUCIJE NIJE POČINIO KAZNENO DJELO ILI PREKRŠAJ ILI UPRAVNU SANKCIJU NITI SE PROTIV NJEGA VODI KAZNENI, PREKRŠAJNI ILI
 SLIČAN POSTUPAK

(Podaci dani u Izjavi poslovna su tajna Hrvatske narodne banke.)

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Jeste li pravomoćno osuđeni za jedno ili više kaznenih dijela navedenih u članku 33. stavku 2. Zakona o kreditnim institucijama?

DA/NE

2. Jeste li pravomoćno osuđeni za bilo koje drugo kazneno djelo uključujući i svako predikatno kazneno djelo koje je povezano s kaznenim djelom pranja novca kako je uređeno propisima kojima se uređuje sprječavanje pranja novca i financiranje terorizma?

DA/NE

3. Jeste li pravomoćno osuđeni za neki od prekršaja ili upravnih sankcija?

DA/NE

4. Vodi li se ili se protiv Vas vodio kazneni postupak uključujući sve faze postupka?

DA/NE

5. Vodi li se ili se protiv Vas vodio prekršajni postupak ili postupak za izricanje upravne sankcije?

DA/NE

6. Je li protiv Vas pokrenuta istraga?

DA/NE

7. Je li protiv Vas izrečena sigurnosna ili neka druga mjera i vode li nadležna nadzorna tijela ili sudovi postupke protiv Vas zbog nepravilnosti ili nepridržavanja bilo kojih propisa kojima se uređuje bankovna, financijska ili osiguravateljska djelatnost ili kojima se uređuje tržište kapitala, vrijednosni papiri ili platni promet, propisa kojima se uređuje pružanje financijskih usluga, zaštita potrošača ili bilo kojih drugih relevantnih propisa?

DA/NE

8. Je li Vas Hrvatska narodna banka ili drugo ovlašteno tijelo obavijestila o namjeri pokretanja postupka sankcioniranja ili pregovarate s Hrvatskom narodnom bankom ili s drugim nadležnim tijelom o uvjetima priznavanja krivnje ili se sporazumijevate o sankcijama i mjerama?

DA/NE

Pitanja pokrivaju područja svih jurisdikcija u kojima ste živjeli.

Ako je na bilo koje od gore navedenih pitanja odgovor potvrdan, molimo Vas da navedete pojedinosti i obrazložite:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_